Эмлашнинг аҳамияти – Сурхон тонги\nБош саҳифа / Жамият / Эмлашнинг аҳамияти\nИюл 7, 2018\tЖамият Изоҳ қолдириш 868 Кўрилди\nВирусли гепатитнинг «А» тури — юқумли касаллик бўлиб, вирус, асосан, жигар ҳужайраларини шикастлайди. Вирус оғиз ҳамда сув ва озиқ-овқат маҳсулотлари орқали организмга тушади. Шунингдек, касалликнинг гепатит билан оғриган беморлардан юқиш эҳтимоли катта.\nБемор фойдаланган идиш-товоқлар, чойшаб, ёстиқ жилди, кийим-кечак, ўйинчоқлар, сўрғичлар ҳамда бемордан қолган овқат қолдиқлари вирус билан заҳарланган бўлиши мумкин. Яъни тозаликка риоя қилмаслик оқибатида касаллик юзага келади. Шу сабаблими, касаллик кўпроқ болаларда учрайди. Айниқса, пашшалар касалликнинг юқишида етакчи роль ўйнайди. Пашша қаноти ва танасида миллионлаб касаллик қўзғатувчи микробларни ташийди.\nОрганизмга вирус тушгач, касаллик бирданига бошланмайди. Вирус дастлаб организмда кўпаяди. Бу даврда касаллик белгиларсиз кечади ва бу касалликнинг яширин даври, дейилади. Яширин давр гепатитнинг «А» ва «Б» турларида 3-6 ҳафтагача давом этиши мумкин.\nКасаллик ҳолсизланиш, иштаҳанинг йўқолиши, кўнгил айниши, овқатдан кейин қайт қилиш каби белгилар билан бошланади. Шундан сўнг, касалликнинг сариқлик даври бошланади. Бунда кўзнинг шиллиқ қавати, тери сар ғая бошлайди.\nКасалликнинг яққол сариқлик белгиларисиз турларида бемор атрофдагилар учун, айниқса, хавфли бўлади. У ўзи билмаган ҳолда оила аъзоларига юқтириб қўйиши мумкин. Беморга бадандаги сариқлик ўтгунча одатдагидан кўра кўпроқ суюқлик ичиринг. Унга газланмаган сув, наъматак дамламаси, унча ширин бўлмаган компотлар, оддий қайнатилган сув ичириш тавсия этилади. Бунда болага турли ширин тижорат ичимликлари (Кока-кола, фанта ва бошқалар)ни бериш мумкин эмас. Беморга қайнатилган ёки буғда димлаб пиширилган таомлар беринг. Қовурма таомлар, думба, чарви каби ҳайвон ёғларидан тайёрланган таомларни истеъмол қилиш мумкин эмас. Парҳезга қатъий риоя қилиш зарур. Тўғри ташкил этилган парҳез жигарни зўриқтирмайди ва фаолиятини тиклашда ёрдам беради.\nКасалликни юқтирмаслик учун қуйидаги тавсияларга амал қилиш зарур. Қўлларни совунлаб ювиш, мева ва сабзавотларни ювиб истеъмол қилиш, фақат қайнатилган сув ичиш касалликнинг олдини олишда ниҳоятда муҳим аҳамиятга эга.\nБолаларда бармоқлар, ўйинчоқлар ва бош- қа турли буюмларни oғизга солиш, қўлларни сўриш, тирноқларни тишлаш каби одатлар шаклланишига йўл қўйманг. Болаларни сўрғичга ўргатманг. Ҳожатхоналарни ошхона ва умумий хоналардан камида 25 метр узоқликда қуринг. Пашшаларнинг кўпайишига йўл қўйманг. Беморнинг идиш-товоғини алоҳида тутинг. Шуни унутмангки, барчамиз фарзандларимизнинг соғлиги учун масъулдирмиз.\nБутунжаҳон соғлиқни сақлаш ташкилотининг эътирофича, вирусли гепатит «А»га қарши энг мақбул профилактика — бу эмлашдир.\nШу сабабдан эмлашни касаллик мавсумигача олиш талаб этилади. Бугунги кунда профилактик эмлаш вилоятимизнинг барча оилавий поликлиникаларида ташкил этилган «Эмлаш бригада»лари томонидан амалга оширилмокда.\nвилоят ДСЭНМ врач-эпидемиологи\nОлдинги Умр китоби\nКейинги Нур улашиб


Ўзбекистонда сотилган Samsung Galaxy Note 7 смартфонлари алмаштириб берилмайди\n21:36 / 19.10.2016\nЎзбекистонда сотилувчи Samsung Galaxy Note 7 смартфонлари зарядлаш жараёнида ёниб кетган тақдирда алмаштириб берилмайди. Бу ҳақида MobInfo.uz нашри Samsung компаниясининг Ўзбекистондаги call-маркази маълумотига асосланиб хабар берди.\nМанбага кўра, Ўзбекистонда Samsung Galaxy Note 7 смартфонларининг расмий сотувлари ҳали расман йўлга қўйилмаган. Сотувдаги қурилмалар эса мамлакатимизга савдогарлар томонидан (маҳаллий бозорга) олиб келинган. Шу боис улар бир йиллик кафолатга эга бўла олмайди.\nЭслатиб ўтамиз, Galaxy Note 7 смартфони маҳаллий бозорда илк марта 2016 йилнинг август ойи охирида (қурилманинг портлаш ҳолатларига қадар) пайдо бўлган. Ўшанда қурилма жуда катта нархда сотила бошлаганди. Янгиликнинг портлаш ҳолатлари ҳақидаги хабарлар пайдо бўлганидан сўнг Galaxy Note 7’нинг чакана нархи бироз пасайди. Ўтган якшанба куни маҳаллий бозордаги баъзи сотувчилар дўконнинг бир ойлик кафолати билан таклиф қилишаётганди.\nБундан аввал компания Galaxy Note 7 қурилмаларини ишлаб чиқариш ҳамда уларнинг сотишни тўхтатгани ҳақида хабар берилган эди.\nSamsung Ўзбекистон Galaxy Note 7 сотувлари


Абитуриентларнинг апелляция бериши тартиби маълум қилинди\nТест синовлари натижасидан норози абитуриентлар Давлат комиссияси белгилаган муддатда Давлат тест марказида ташкил этиладиган апелляция комиссиясига ёзма ёки электрон шаклда апелляция шикоятини бериш ҳуқуқига эга.\nАбитуриентга мурожаати асосида апелляция шикоятини кўриб чиқиш бўйича хабарнома берилади.\nБу ҳақда 25 июнь куни АОКАда ўтказилган брифингда Давлат тест маркази масъул ходими Диёрбек Қўчқоров маълумот берди.\nДТМ вакилининг сўзларига кўра, абитуриент апелляцияга хабарномада белгиланган кунда паспорти ва абитуриент рухсатномаси билан келиши талаб этилади.\nАпелляция жараёнида абитуриентга у томонидан бажарилган тест материаллари тақдим этилади. Тақдим этилган материаллар асосида абитуриент ўзининг ҳар бир нотўғри деб ҳисобланган тест топшириғига жавобларини ёзма равишда баён қилади.\nАпелляция шикояти апелляция комиссияси томонидан фақат абитуриент иштирокида унинг ёзма жавоблари асосида кўриб чиқилади. Абитуриентнинг ёзма жавоблари ўз тасдиғини топмаган бўлса, апелляция комиссияси тест синовлари натижаларини ўзгаришсиз қолдириш ва апелляция шикоятини қаноатлантиришни рад этиш тўғрисида қарор қабул қилади.\nҚўшимча қилинишича, ҳар йили абитуриентлардан апелляция шикоятларини қабул қилиш 20 августдан бошланган. Жорий йил эса пандемия шароити туфайли кириш имтиҳонлари ўтказилиш муддати олдингига қараганда чўзилади. Апелляция учун аризалар жорий йил ҳам тест синовлари тўлиқ якунлангандан сўнг 10 кун муддатда қабул қилинади.\nҚўшимча маълумотлар эса ДТМ томонидан маълум қилиб борилади.\nХориждаги абитуриентлар имтиҳонлар бошланишидан камида уч ҳафта аввал қайтиб келиши керак — ДТМ\n09:41 / 26.09.2020


ИнтерФУТБОЛ :: Назорат учрашуви. “Навбаҳор” “Андижон”ни мағлуб этди\nНазорат учрашуви. “Навбаҳор” “Андижон”ни мағлуб этди\nБугун "Навбаҳор" жамоаси ўртоқлик учрашуви доирасида ўз майдонида "Андижон"ни қабул қилди. Учрашув тенгкурашлар остида кечди, бир неча вазиятларда андижонликлар дарвозабони Жасур Умрзоқов муқаррар голлардан қутқарган бўлса, яна айрим вазиятларда "лочинлар" тўпни дарвозага йўллашда адашишди. Ўйин тақдирини 90-дақиқада урилган гол ҳал қилди ва "Навбаҳор" кичик 1:0 ҳисобида ғалабани тантана қилди.\nИккинчи бўлимда “Навбаҳор” асосий таркибидаги барча футболчилар захирага олинди ва ёш футболчилар майдонга туширилди. Шунингдек, африкалик легионер футболчи Самуэл Ирие ҳам ўйиннинг 35-дақиқасида майдонга туширилди ва 70-дақиқада яна захирага олинди. Катта эҳтимол билан ушбу футболчини ўз юртига жўнатиб юборилади (кўрстаган ўйини учун). Икки нафар фербиялик футболчи эса майдонга тушмади.\nМазкур баҳсни вилоят ҳокими Шавкат Абдураззоқов ҳам бевосита стадиондан кузатиб борди.\n13 январь 2021 йил. Наманган. "Ёш куч" стадиони. 12:00\n"Навбаҳор": Ўткир Юсупов, Игорь Голбан, Азим Аҳмедов, Даврон Ҳошимов, Азиз Турунбоев, Мирзоҳид Ғофуров, Забиҳилло Ўринбоев, Ислом Рашидхонов, Иван Соловьёв, Сардор Теляков, Эҳсони Панчшанбе.


Қуёш - 05:28\nПешин - 12:21\nАср - 17:14\nШом - 19:14\nХуфтон - 20:44\nНабий соллаллоҳу алайҳи васаллам намозларининг кайфияти (15-дарс)\nҚачон хотиржам ҳолда ўтириб, аъзолари таскин топгач такбир айтиб иккинчи бор сажда қилардилар. Қачан (саждадан) фориғ бўлсалар икки оёқларида турардилар, ўтирмас эдилар. Туриш пайтида қўллари билан ерга суянмасдилар, балки тиззаларига суянардилар.\n۱-عَنْ بن عمر - رضي الله عنهما - : قال : «نهى رسولُ الله -صلى الله عليه وسلم أَنْ يَعْتَمِدَ الرَّجُلُ عَلَى يَدَيْهِ إِذَا نَهَضَ فِى الصَّلاَةِ\n1. Ибн Умар розияллоҳу анҳумодан ривоят қилинади: “Расулуллоҳ соллаллоҳу алайҳи васаллам киши қачон намозда турса икки қўлига суянишидан қайтардилар”. Абу Довуд ривояти. 1/377. Муҳаммад ибн Абдулмаликдан бошқа рижоллар “Саҳиҳ”нинг рижолларидир. Икки шайх Муҳаммад ибн Абдулмаликдан ҳадис чиқаришмаган. “Таҳзийбут Таҳзиб”да унинг сиқалиги айтилган. 9/315,316.\nҲадиснинг далолатига кўра қўллар ерга қўйилиб, уларга суянган ҳолда қиёмга туриш тўғри бўлмайди. Бу саҳобалардан Умар, Алий, Ибн Масъуд ва Ибн Аббос розияллоҳу анҳумлардан ривоят қилинган. Имом Молик роҳматуллоҳи алайҳ ҳам шуни айтади. Имом Аҳмад роҳматуллоҳи алайҳ: “Ҳадисларнинг аксари у зот соллаллоҳу алайҳи васалламнинг иккинчи ракат қиёмига туришларида истироҳат ўтиришини қилмаганларига ва икки қўлларига суянмаганларига далолат қилади”, деган.\nИмом Шофеъий роҳматуллоҳи алайҳ иккинчи ракатга туришда бир ўтириб олишни айтади. Буни Молик ибн Ҳувайрис ва Абу Ҳумайд розияллоҳу анҳумолар айтишган. Имом Аҳмад роҳматуллоҳи алайҳдан ҳам бир ривоятда шу фикр қувватланган. Улар бунга Имом Бухорий ривоят қилган қуйидаги ҳадисни далил қилишади: “Қачон иккинчи саждадан бошларини кўтарсалар ўтирардилар ва ерга суянардилар сўнгра турардилар”. Бу ҳадисдаги ҳолатни жоизликнинг баёни учун бир марта қилинган амал дея ҳамл қилинади. Чунки Ибн Умар розияллоҳу анҳумонинг ҳадисида қиёмга туриш пайтида ерга қўл билан суянишдан очиқ‑ойдин қайтарилмоқда.\nИбн Умар розияллоҳу анҳумонинг ҳадиси икки жиҳатдан заифдир:\n1. Муҳаммад ибн Абдулмалик мажҳулдир.\n2. Бу ривоят сиқаларнинг ривоятига хилофдир. Маълумки, муҳаддислар ва бошқа аҳли илмларнинг қоидасига кўра сиқаларга хилоф бўлган ҳадис шоз ва рад қилингандир.\nБунга қуйидагича жавоб берамиз:\n1. Муҳаммад ибн Абдулмалик ибн Занжуҳ Бағдодий Абу Бакр Ғазол Имом Аҳмад роҳматуллоҳи алайҳнинг асҳобларидан бўлган. Ундан икки шайхдан бошқа тўрт муҳаддис ривоят қилган. Насоий уни сиқа деган. Ибн Абу Ҳотим айтади: “Отам ундан ҳадис эшитган. У содуқдир”. Ибн Ҳиббон ҳам уни сиқалар орасида зикр қилган. Балки бу ўринда Муҳаммад ибн Абдулмалик ибн Занжуҳни Муҳаммад ибн Абдулмалик ибн Абу Маҳзурага чалкаштираётган бўлишса керак. Дарҳақиқат Ибн Қаттон Муҳаммад ибн Абдулмалик ибн Абу Маҳзурани мажҳул деган. Заҳабий ҳам “Мезон”да уни нотаниш, деган.\n2. Сиқаларга хилоф бўлган ривоят шоз ва мардуд бўлиши учун уларнинг ривоятига очиқчасига қарши келган бўлиши лозим. Яъни бирини қабул қилиб, иккинчисини рад этиш лозим. Ҳофиз “Нухба”нинг 35‑саҳифасида бунинг баёнини қилган. Бу жойда эса ундай эмас. Чунки Абу Довуд шайхларининг тўрттасидан бу ривоятни келтирган. Ибн Рофеъ айтади: “Кишининг қўлига суянган ҳолда намоз ўқишидан қайтардилар”. Ибн Шабуҳ айтади: “Кишининг намозда қўлларига суянишидан қайтардилар”.\nМуҳаммад ибн Абдулмалик ибн Занжуҳнинг лафзи бу икки лафзни инкор қилмайди, балки Муҳаммад ибн Абдулмалик ибн Занжуҳнинг ривоятида уларнинг ривоятидаги мутлақликни қайдлайдиган қўшимча мавжуд. Яъни: “Расулуллоҳ соллаллоҳу алайҳи васаллам киши қачон намозда турса икки қўлига суянишидан қайтардилар”. Бу ерда шозликдан бирор нарса йўқ. Шоз деганда сиқанинг ривояти сиқалар ривоятига хилоф тарзда бўлишига айтилади. Сиқанинг ўзи ривоят қилиб, бошқалар уни ривоят қилмаган бўлса буни шоз дейилмайди. “Тадрибур Ровий”да буни батафсил баён қилинган. Бунинг устига Муҳаммад ибн Абдулмалик ибн Занжуҳнинг ривоятини Набий соллаллоҳу алайҳи васалламнинг ва саҳобаи киромларнинг феъллари ҳамда кўплаб тобеъинларнинг сўзлари қувватлайди. Уларда қўлларга суяниб қиёмга туриш макруҳлиги айтилган. Бу ҳадиснинг маъносини шундай тарзда қувватли экан, уни рад қилиш тўғри бўлмайди...\nИккинчи ракатда биринчи ракатда қилган сўз ва феълларга ўхшашини амалга оширардилар. Фақат у зот иккинчи ракатда биринчи ракатдаги киришишни қилмас, тааввузни айтмас ва намозларининг дастлабки такбирларидан бошқа бирор жойда икки қўлларини кўтармас эдилар.\n۱-عَن جَابر بن سَمُرَة رَضِيَ اللَّهُ عَنْهما ، قَالَ : خرج علينا رَسُول الله صَلَّى اللَّهُ عَلَيْهِ وَسَلَّمَ فَقَالَ: " مَا لي أَرَاكُم رافعي أَيْدِيكُم كَأَنَّهَا أَذْنَاب خيل شُمْس ، اسكنوا فِي الصَّلَاة "\n1. Убайдуллоҳ ибн Қибтийядан, у Жобир ибн Самура розияллоҳу анҳудан ривоят қилади: “Расулуллоҳ соллаллоҳу алайҳи васаллам олдимизга чиқиб: “Нимага сизларни икки қўлларингизни қайсар отнинг думига ўхшаб кўтараётганингизни кўряпман?! Намозда сокин туринглар”, дедилар”. Муслим ривояти 1/322.\nҲадис шариф сокин туришликка далолат қилади. Намозда қўлларни кўтаверишлик бунинг зиддидир.\n۲-عن علقمة قال : قال عبد الله بن مسعود : ألا أصلي بكم صلاة رسول الله صلى الله عليه و سلم فصلى فيم يرفع يديه إلا أول مرة\n2. Алқамадан ривоят қилинади: “Абдуллоҳ ибн Масъуд розияллоҳу анҳу: “Сизларга Расулуллоҳ соллаллоҳу алайҳи васалламнинг намозларини ўқиб берайми?” деб, икки қўлини биринчи мартада кўтарганидан бошқа кўтармади”. 1/35. Термизий ривоят қилган ва: “Ушбу бобда Баро ибн Озиб розияллоҳу анҳудан ривоят қилинган ва ҳадис ҳасандир. Бу Суфённинг ва Куфа аҳлининг сўзидир”, деган. Рижоллари Муслим рижолларидир. Ибн Ҳазм “Талхис”да буни саҳиҳ деган. 1/83. Буни Насаий ҳам ривоят қилган.\nАгар иккинчи ракатда иккинчи саждадан бошларини кўтарсалар, чап оёқларини тўшаб унинг устига ўтирар эдилар, ўнг оёқларини тик тутган ҳолда унинг бармоқларини қиблага юзлантирардилар.\n۱-عَنْ ابْنِ حُجْرٍ قَالَ قَدِمْتُ الْمَدِينَةَ قُلْتُ لَأَنْظُرَنَّ إِلَى صَلَاةِ رَسُولِ اللَّهِ صَلَّى اللَّهُ عَلَيْهِ وَسَلَّمَ فَلَمَّا جَلَسَ يَعْنِي لِلتَّشَهُّدِ افْتَرَشَ رِجْلَهُ الْيُسْرَى وَوَضَعَ يَدَهُ الْيُسْرَى يَعْنِي عَلَى فَخِذِهِ الْيُسْرَى وَنَصَبَ رِجْلَهُ الْيُمْنَى قَالَ أَبُو عِيسَى هَذَا حَدِيثٌ حَسَنٌ صَحِيحٌ وَالْعَمَلُ عَلَيْهِ عِنْدَ أَكْثَرِ أَهْلِ الْعِلْمِ وَهُوَ قَوْلُ سُفْيَانَ الثَّوْرِيِّ وَأَهْلِ الْكُوفَةِ وَابْنِ الْمُبَارَكِ\n1. Воил ибн Ҳужр розияллоҳу анҳудан ривоят қилинади: “Расулуллоҳ соллаллоҳу алайҳи васалламнинг намозларини кўрай деб Мадинага бордим. У зот ташаҳҳудга ўтирсалар, чап оёқларини тўшар, чап қўлларини чап сонларига қўяр ва ўнг оёқларини тик қилардилар”. Термизий ривояти. Абу Ийсо айтади: “Ҳадис ҳасан саҳиҳдир. Аксар аҳли илмлар наздида амал шунга кўрадир. Бу Суфён Саврий ва Куфа аҳлининг ҳамда Ибн Муборакнинг сўзидир”.\n۲-عن عائشة قالت : كان رسول الله صلى الله عليه وسلم يستفتح الصلاة بالتكبير والقراءة ب الحمد لله رب العالمين وكان إذا ركع لم يشخص رأسه ولم يصوبه ولكن بين ذلك وكان إذا رفع رأسه من الركوع لم يسجد حتى يستوي قائما وكان إذا رفع رأسه من السجدة لم يسجد حتى يستوي جالسا وكان يقول في كل ركعتين التحية وكان يفرش رجله اليسرى وينصب رجله اليمنى وكان ينهى عن عقبة الشيطان وينهى أن يفترش الرجل ذراعيه افتراش السبع وكان يختم الصلاة بالتسليم . رواه مسلم\n2. Оиша розияллоҳу анҳодан ривоят қилинади: “Расулуллоҳ соллаллоҳу алайҳи васаллам намозни такбир ва “Алҳамду лиллааҳи робил ааламийн”ни қироати билан бошлар эдилар. Қачон рукуъ қилсалар бошларини кўтариб ҳам, тушуриб ҳам юбормас, балки шунинг ўртасиида тутар эдилар. Қачон саждадан бошларини кўтарсалар ростланиб ўтирмагунларича сажда қилмасдилар. Ҳар икки ракатда “Таҳийёт”ни айтардилар. Чап оёқларини тўшар эдилар ва ўнг оёқларини тик тутар эдилар. Шайтон уқбасидан қайтарар эдилар ва кишининг йиртқич ястанишидек тирсакларини ястанишидан қайтарар эдилар. У зот намозни салом билан тугатар эдилар”. Муслим ривояти. 1/194.\nОиша онамиз розияллоҳу анҳонинг “Расулуллоҳ соллаллоҳу алайҳи васаллам шундай қилар эдилар”, дейишлари мутлақ бўлиб, бу у зотнинг икки ташаҳҳудда шундай ўтиришларига далолат қилади. Чунки у киши ушбу ҳадисда ҳар икки ракатда машруъ зикрни баён қилиб, бунинг ортидан ўтириш кўринишини зикр қилмоқдалар. Аслида бу билан аввалги ҳолатни зикр қилиб, кейинги ҳолатни эсдан чиқариб қўяётганлари йўқ, балки аввалги ва кейинги ташаҳҳудларда ҳам шундай ўтирганликларини айтмоқдалар.\nСафарда суннат намозларини ўқиш мумкинми?\nАллоҳнинг марҳамати, истиқлолимиз шарофати ила эми..\n«Истихора» сўзи луғатда «хайр, яъни яхшиликни тала..\nПоклик – «Таҳорат» сўзи луғатда «тозалик ва озодал..\n«Аллоҳдан ўзга илоҳ йўқ, Унинг Ўзи ёлғиздир, Унин..\n2- 267. Эй иймон келтирганлар! Касб қилган нарсаларингизнинг покизаларидан ва Биз сизларга ердан чиқариб берган нарсалардан нафақа қилинглар. Нафақа қилганингизда нопокни кўзламанг. Ҳолбуки, уни ўзингиз ҳам ундан кўз юммай туриб олувчи эмассиз. Ва билингки, албатта, Аллоҳ беҳожатдир, ўта мақталгандир.\nҚуръон эшитган пайтда, зикр мажлисларида ва холи қолган вақтларингда қалбингни қидир. Агар уни шу уч ўринда топмасанг, Аллоҳдан қалб ато қилишини сўра, чунки сенда қалб йўқ экан!\nХурматли устозлар, рафиқам тўйда киядиган оқ либослар тиқмоқчи эди. Сабаби тўйимизда хижоблилар учун кийим...\nАссалому алайкум! Сийдикни шифо олиш мақсадида бир танишим юзига сурмоқчи ва истемол қилмоқчи...\nҚуръони карим яна нашр қилинмоқда\nКўпчиликка яхши маълумки, Исло..\nИсмоил Муҳаммад Содиқ: Қуръони Карим кириб борган хонадонга файзу барака ёғилади\nПрезидентимиз Шавкат Мирзиёев ..\n2018 йилнинг 28 март санаси Ўз..\nИсмоил Муҳаммад Юсуф Ўзбекистонда нашр қилинган Қуръони Каримнинг сотилиш нархини маълум қилдилар\nИсмоил Муҳаммад Юсуф Ўзбекисто..


Пара шахмат: Ўзбекистон шахмат федерациясига шахмат бўйича брайл алифбосидаги ўқув қўлланмалари совға қилинди – O'zbekiston Milliy paralimpiya qo'mitasi\nПара шахмат: Ўзбекистон шахмат федерациясига шахмат бўйича брайл алифбосидаги ўқув қўлланмалари совға қилинди\nРоссия шахмат федерацияси раҳбарияти шахмат бўйича брайл алифбосидаги ўқув қўлланмаларини Ўзбекистон шахмат федерациясига тақдим этди. Бу ҳақда Ўзбекистон Республикаси Туризм ва спорт вазирлиги матбуот хизмати хабар бермоқда.\nТуризм ва спорт вазирлигида гибрид шахмат бўйича Осиё чемпиони Шамсиддин Воҳидов Ўзбекистон Республикаси Бош вазирининг ўринбосари – Ўзбекистон шахмат федерацияси раиси Азиз Абдуҳакимов томонидан тақдирланди.\nТадбирда сўз олган Азиз Абдуҳакимов бугунги кунда мамлакатимизда жисмоний тарбия ва спортга берилаётган эътиборга алоҳида тўхталиб, эндиликда спорт турлари бўйича федерация ва ассоциациялар пара спортни ривожлантиришга ҳам жиддий эътибор қаратиши давр талаби эканлигини таъкидлади. Бунда Ўзбекистон Республикаси Президентининг “Паралимпия ҳаракатини ривожлантиришга доир қўшимча чора-тадбирлар тўғрисида”ги қарори муҳим дастуруламал бўлиб хизмат қилиши айтиб ўтилди.\n“Яқинда Москвага қилган сафаримиз чоғида Россия шахмат федерацияси раҳбарияти билан ҳам учрашиб, икки томонлама ҳамкорликни кучайтиришга келишиб олдик. Учрашувда Россия шахмат федерацияси раҳбарияти томонидан Ўзбекистонда пара шахматни ривожлантиришга оид ўқув қўлланмаси ва китоблар тақдим этилди. Бу китоблар брайл алифбосида чоп этилган бўлиб, кўзи ожизлар орасида шахматни оммалаштириш ва ривожлантириш йўлида хизмат қилади”, – деди Азиз Абдуҳакимов.\nТадбир доирасида Владимир Барскийнинг “Шахмат мактаби” китоблари жамланмаси Ўзбекистон шахмат федерацияси жамоасига тақдим этилди.\nЭндиги вазифа эса – Ўзбекистонда пара шахматни оммалаштириш, ногиронлиги бўлган юртдошларимизни фаол ҳаёт тарзига жалб этиш.\nМутахассис ва мураббийларга Паралимпия ўйинларидан олдин антидопинг масаласида тавсиялар берилди


Бош сахифа > Янгиликлар > ҲОЗИРГИ КУНДА 10 МИНГДАН ОРТИҚ ИШЧИЛАРГА ЭГА КОМПАНИЯ ВАКИЛЛАРИ НАВОИЙДА...\nҲОЗИРГИ КУНДА 10 МИНГДАН ОРТИҚ ИШЧИЛАРГА ЭГА КОМПАНИЯ ВАКИЛЛАРИ НАВОИЙДА...\nНавоий вилояти ҳокими К.Б.Турсунов Ҳиндистоннинг “Delhi International Airport limited” (DIAL) тижорат директори С.Эдвардни қабул қилди. Музокаралар қизғин давом этди.\nШунингдек, ташриф буюрган масъул ходимлар томонидан Навоий халқаро аэропорти ва Халқаро интермодал логистика маркази фаолияти билан ҳам танишилди.\nDelhi International Airport Limited (DIAL) компанияси GMR Group (54 %), Ҳиндистон Аэропортлар бошқармаси (26 %), Fraport AG (Германия, 10%) ва Eraman Malaysia (10 %) компаниялари таъсисчилигида ташкил этилган қўшма корхона ҳисобланади.\nАсосий таъсисчи GMR Group 1978 йилда Гранди Малликарджуна Рао томонидан ташкил этилган бўлиб, штаб-квартираси Нью-Деҳлида жойлашган ва аэропортлар қуриш, қайта тикланувчи энергия манбаларини қуриш, автомагистраллар қуриш ва шаҳар инфраструктураси каби соҳаларда лойиҳалар амалга оширувчи компания ҳисобланади.\nКомпания дунёдаги энг катта 4 ўриндаги аэропорт қурувчи компания ҳисобланади ва ҳозирги кунда 10 мингдан ортиқ ишчиларга эга. Фонд биржаларида компания активлари умумий қийматда 1.65 млрд долларга баҳоланмоқда. 2017 йилда компания таъсисчилари 69.7 млн. доллар зарар кўрган ва компания 2018 йилда ҳам 78.9 млн доллар зарар кўрган (манба:economictimes.indiatimes.com).\nШунингдек, компания Непал, Индонезия, Сингапур, Филиппин ва Греция каби мамлакатларда ишлаб турган активлари ва лойиҳалари мавжуд. Бугунги кунга қадар компания 3 та аэропортни тўлиқ қуриб битказган ва яна 2 та аэропорт қурилишлари давом этмоқда.Ушбу аэропортларда 267 та йўналиш бўйича йилига 100 миллиондан ортиқ йўловчилар ташилади.\nКўрилганлар сони: 2037


Тожикистонлик фармацевт “Anticovid-19” препаратини яратди - Hidoyat.uz\nАсосий саҳифа Янгиликлар Дунё янгиликлари Тожикистонлик фармацевт “Anticovid-19” препаратини яратди\nЧоп этилди Iyun 6, 2020 Тожикистонлик фармацевт “Anticovid-19” препаратини яратдиda fikr bildirishni o'chirish\nТожикистон пойтахти Душанбе шаҳрида рўйхатдан ўтган «Авиценна» МЧЖ раҳбари Саидвали Ҳикматов коронавирусни даволаш ва профилактика қилишга мўлжалланган бальзам, мой ва антисептик эритма ишлаб чиқара бошлади. У ўзининг янги дорилари тўпламини «Антиковид-19» деб атади.\nИхтиро муаллифининг айтишича, ушбу воситалар “COVID-19” касаллигига чалинган беморлар аҳволини енгиллаштиради, вирус тарқалишининг олдини олади. Дори воситаси бор-йўғи 20 сомоний (тахминан 20 минг сўм) туради.\nСаидвали Ҳикматов Рамазон ойида «Антиковид – 19» препаратини Хўжанд, Панжикент, Турсунзода ва Матчадаги клиникаларда ётган беморларга, шунингдек «Истиқлол» болалар юқумли касалликлар шифохонаси ҳамда Душанбе шаҳри Зарафшон митти туманидаги юқумли касалликлар шифохонасига бепул тарқатган.\n«Мен тақдим этган воситалардан фойдаланганлар қўнғироқ қилиб, миннатдорлик билдиришди. Айтишларича, дорилар беморларни даволашда ёрдам берган. Ҳеч қандай шикоятлар бўлмади», – дейди Ҳикматов.\nМутахассиснинг сўзларига қараганда, «Антиковид-19» яқин вақтлардан бошлаб оммавий равишда ишлаб чиқариш мақсадида яратилди. Мой, бальзам ва спрей таркибида 100 дан зиёд модда, 50 га яқин тўқималарнинг табиий биосинтези учун мўлжалланган аралашмалар, жумладан, ферментлар, полисахаридлар, ёғли кислоталар, липазлар, R ва C поливитаминлари, эфир ёғлари мавжуд.\nФармацевт, шунингдек, «Антиковид-19» антисептик суюқлиги яна бир устун жиҳат – организмнинг муҳофаза кучини оширадиган иммуномодуллаш хоссасига ҳам эга эканини таъкидлаган.\n«Магний юрак-қон томирлари тизими, ўпка, мия, асаб тизими ва мускуллар иш фаолиятини яхшилайди. Темир қон яхши айланишига ёрдам беради, мис ҳужайраларда модда алмашинуви жараёнини яхшилашда жуда муҳим, марганец ошқозон ости бези вазифасини енгиллаштиради, селен саратонни даволайди.\nВ гуруҳи дармондорилари жигар ва асаб тизими тўғри ишлашини таъминлайди. Шунинг учун ҳам бизнинг маҳсулотимиз нафақат хасталикни даволашда, балки профилактика қилишда ҳам фойдалидир», – дея қўшимча қилади Саидвали Ҳикматов.


Эрдўғон Бухорода Ибн Сино коллежини очиш тўғрисида қарор имзолади « Ўзбекистон Халқ Ҳаракати\nЭрдўғон Бухорода Ибн Сино коллежини очиш тўғрисида қарор имзолади\nТуркия президенти Ражаб Тоййиб Эрдўғон томонидан 2019 йил 17 апрель куни 968-сонли Қарорни имзолади. Ҳужжатнинг иккинчи бандида Истанбулдаги Соғлиқ билимлари университетининг Бухоро шаҳрида коллежи очилиши белгиланган, дея хабар беради Resmi газетаси.\nТиббий хизматлар коллежи Ибн Сино номида бўлади. Соғлиқ билимлари университети ректори профессор Жавдат Эрдўл коллеж очилишидан мамнунлигини билдирган .\n«Ўзбекистон бизнинг ота юртимиздир. Ўзбек қардошларимиз билан маданиятимиз ҳам, тарихимиз ва умидларимиз ҳам бир. Бизнинг қардошлигимиз бугун пайдо бўлиб қолгани йўқ, бу ўтмишдан, тарихнинг туб-тубидан келаётган алоқалардир.\nҚалбимиз жўғрофиясининг тўрида жойлашган Ўзбекистонни тиббиётдан тортиб бошқа соҳаларда ҳам қўллаб-қувватлашга шаймиз ва бундан ғурур туямиз.\nЎзбекистоннинг тиббиёт таълими бўйича эҳтиёжларини ҳисоб олган ҳолда дастур ишлаб чиқиб, коллежни очамиз. Ўзбек ўқувчиларимиз, 83 йилдан сўнг президентимиз Ражаб Тоййиб Эрдўғон ташаббуси ва қўллаб-қувватлаши билан кулдан қайта бино бўлган университетда таълим олишдан бутун умр фахрланиб юрадилар».\nМаълумот учун, Султон Абдулҳамид II 1894 – 1903 йилларда Мактаби Тиббиёйи Шоҳонани қурдирган. Айнан ушбу таълим маскани бугунги Соғлиқ билимлари университетига пойдевор бўлган. Университет Анқара, Могадишо ва Ньяса шаҳарларида бўлимларига эга.


«Келажакка қатъий ишончни кўрдик» — Ishonch Gazetasi\n«Келажакка қатъий ишончни кўрдик»\nСамарқандда «Хотин-қизларнинг ижтимоий-иқтисодий аҳволи ва гендер тенгликни амалга оширишда касаба уюшмаларининг иштироки» мавзусида халқаро семинар бўлиб ўтди. Анжуман иштирокчилари тадбир давомида шаҳардаги маданий мерос объектлари билан яқиндан танишиш имконига эга бўлишди. Мухбиримиз уларнинг анжуман ҳақидаги ҳамда шаҳар билан танишув жараёнида олган таассуротлари билан қизиқди.\nКасаба уюшмалари умумконфедерациясининг меҳнат муҳофазаси масалалари, саломатлик ва инсонпарварлик муаммолари бўйича департаменти бошлиғи ўринбосари:\n– Ўзбекистон мен учун қадрдон гўша. Ҳаётимнинг муайян қисми шу юрт билан боғланган. Тақдир тақозоси туфайли бир пайтлар бу ўлкадан кўчиб кетганмиз. Гарчанд олис юртни макон тутган бўлсак-да бу қадрдон диёрни кўп қўмсайман. Бағрикенг, кўнгли очиқ инсонлар кўз олдимдан бир-бир ўтаверади.\nАслини олганда, ўзбекона лутф-карамни дунёнинг ҳеч бир ерида учратмайсиз. Бу халқ табиатида аёлга, онага бўлган ҳурмат-эътибор баланд. Дунёдаги аёлни – онани саждагоҳ санаб келаётган ўлка ҳам Ўзбекистондир. Мамлакат ҳукуматининг аёллар ҳақ-ҳуқуқларига доир амалга ошираётган ислоҳотлари эътирофга молик.\n– Самарқанд анжумани жамоат ташкилотлари томонидан хотин-қизларнинг гендер тенглиги бўйича амалга оширилаётган ишлар бўйича муайян хулосалар берди. Бу ерда бир қатор давлатларда аёллар масалаларида амалга оширилаётган ишлар билан танишишга мушарраф бўлдик.\nШаҳардаги ўтмишдан садо бериб турувчи тарихий маданий ёдгорликлар билан танишув асносида ўзбекистонликлар юз-кўзида келажакка бўлган қатъий ишончни кўрдик.\nФНПР вакили, Волгоград области касаба уюшмалари кенгаши раиси:\n– Бизнинг диёримизда ўзбекларни алоҳида меҳр билан тилга олишади. Тарихнинг синовли даврларида бу ўлканинг ўктам йигитлари халқимиз меҳрини қозонишган. Халқаро семинарда иштирок этганимдан, энг муҳими, Самарқанд шаҳрида бўлганимдан мамнунман.\nГулларга бурканган, ўзига хос табиат, виқорга эга қадимий шаҳар билан яқиндан танишдик. Амир Темур мақбараси, Регистон майдони, Хўжа Дониёр зиёратгоҳлари ва бошқа бир қатор маданий ёдгорликлар руҳиятимизга ўзгача енгиллик бахшида этди.\nКино оламига марҳабо\n«Биринчи устоз» хонадонида


Марказий Осиё тинчликпарвар кучлар Афғонистондан олиб чиқиб кетилгандан сўнг - UzAnalytics\nСурат манбаси: eurasia.expert\nМуаллиф: Гули Йўлдошева – Ўзбекистон Республикаси Фанлар академиясига қарашли Ўзбекистоннинг энг янги тарихи маркази илмий ходими; сиёсатшунослик фанлари доктори; халқаро муносабатлар бўйича профессор-ўқитувчи. Гули Японияда (1998 йили), IREX стипендияси доирасида 1998 – 1999 йилларда, Фулбрайт стипендияси доирасида эса 2001 – 2002 йилларда АҚШда малака оширган. 2009 – 2010 йилларда Ўзбекистондаги БМТ Тараққиёт дастурининг сиёсий масалалар бўйича эксперти бўлган.\nҲалқаро ҳаётнинг айни пайтдаги энг долзарб муаммоларидан бири АҚШ қуролли кучларининг Афғонистон Ислом Республикасидан (АИР) аста-секин олиб чиқиб кетила бошлаганидир. Ушбу воқеа минтақанинг Афғонистондаги 30 йилдан ошиқ давом этаётган можарога чек қўйишга интилиш сабаб бўлган инқирозли ривожланишидаги кулминацион нуқтадир, айни чоқда бу ҳол Марказий ва Жанубий Осиё (МЖО) минтақаси атрофидаги жуғрофий-сиёсий курашни кескинлаштирмоқда. “Кенгайтирилган учлик”нинг 18 мартда Москвада, 30 апрелда эса Қатарда бўлиб ўтган ҳамда Истанбулда АҚШ шафелигида айни мавзуда ўтказилиши кутилаётган халқаро конференцияга тайёргарлик вақтига тўғри келган учрашувлари натижалари ўша тамойилларнинг инъикосидир. Тахмин сифатида шуни айтиш мумкинки, ушбу воқеалар жамланмаси Марказий Осиё (МО) минтақаси давлатлари чегарасида янги зўравонликлар тўлқини ва фуқаролар уруши авж олиб кетишига сабаб бўлади, энг яхши ҳолатда эса Афғонистондаги бошқарув тизимига кўплаб номаълум ва ўзгарувчан нарсалар билан дахл қилади ва бу МО мамлакатларида алоҳида ташвиш уйғотади.\nҚўшма Штатларда МЖОда Россия билан Хитойнинг роли ва аҳамияти ҳақида аниқ реалистик тушунча ҳосил бўлгани тайин. Ўтган йиллар расмий Вашингтонга ушбу акторларни МЖО минтақасидан сиқиб чиқаришга оид сиёсий ўйинлар самара бермаслигини яққол кўрсатиб берди. Шу сабабли Қўшма Штатлардаги ички инқироз ва ишончли шериклар йўқлиги сабаб Вашингтон минтақадан жуғрофий-сиёсий рақибларини сиқиб чиқаришнинг янги босқичини бошлаши даргумон. АҚШ рационал сиёсатида минтақадаги бошқа акторлар манфаатларини маълум даражада ҳисобга оладиган прагматизм ва рационализмни танлаши ҳақиқатга яқинроқ кўринади.\nШунинг учун, афтидан, АҚШ Афғонистонда, бир тарафдан, икки ёқлама сиёсат юритмоқда, у бир томондан, ўз мақсадларини олға суришга қаратилган ва бундай ҳолатда, Клинкен таъкидлаётганидай, афғон муаммосини бартараф этишда Ҳиндистон билан Эроннинг алоҳида ролига умид қилинмоқда. Бошқа тарафдан, Вашингтон АҚШнинг минтақадаги стратегияси амалга ошишига тўсқинлик қилиш мумкин бўлган рақиблари – Россия билан Хитой билан кескин зиддиятларга бормасликка интилмоқда.\nБунинг асосида тобора ўзаро боғлиқ бўлиб бораётган дунёда хавфсизлик ва иқтисодиёт манфаатлари; Россия билан Хитойнинг Марказий Осиёдаги кучли таъсирини ҳисобга олиш; ижобий халқаро обрў-эътиборни ва минтақада жуғрофий-сиёсий ҳозирликни сақлаб қолиш ётгани аён. Бундай ёндашув Москва ва Пекин билан алоҳида яқинлашмай туриб, улар билан минтақани ривожлантириш юзасидан алоҳида, умумий аҳамиятга эга ва асосий масалалар, хусусан, минтақада Ислом халифалигининг ҳеч бир шакли қарор топишига йўл қўймаслик бўйича ҳамкорлик қилиш имконини беради.\nБугун Москва ва Вашингтон шу муносабат билан яқинлашаётгани бежиз эмас, бу бақарорлик ва халқаро хавфсизликни сақлаб қолиш учун манфаатлар мувозанати ва манфаатлар мос келадиган нуқталарни назарда тутади. Бундай амалиёт АҚШнинг Россия ёки Хитойни Афғонистон ва МОда потенциал устунлик қилишдан тийиб туришга уринишларини тўлиқ истисно этмайди.\nШу билан бирга, Вашингтонда Туркиядан Ғарб сиёсатини ёювчи сифатида фойдаланиш ғояси тикланаётган кўринади. АҚШнинг БМТ шафелигида Интанбулда ўтказилишини режалаштирилган халқаро конференцияси (илгари конференция 24 апрелдан 4 майгача бўлиб ўтиши хабар қилинган эди, сўнгра у кейинроққа кўчирилди), афтидан, Афғонистондаги сиёсий кучлар билан якуний тинчлик битимига, шунингдек, барча шу ишга дахлдор акторлар билан умумминтақавий муросага эришиш, Американинг минтақадан ёруғ юз билан кетишини таъминлаш ва АҚШнинг минтақага оид келгуси стратегияси учун қулай шароит яратишга мўлжалланган.\nРежалаштирилаёган келишувнинг энг муҳим шартларидан бири Афғонистондаги миллий бирликнинг асоси сифатида мамлакат сиёсий ҳаётида ислом принципларига, ислом динига ва халқ анъаналарига амал қилишдир. Шунга қарамай, Истанбул конференцияси бир қанча сабабларга кўра қолирилди, унинг асосий сабабларидан бири то чет эл қуролли кучлари Афғонистондан чиқиб кетмагунча толибларнинг унда қатнашишдан бош тортаётгани бўлди. Дарҳақиқат, 2020 йилда Доҳада қўл қўйилган битимга кўра, Ғарб қўшинлари АИРдан 2021 йил 1 майга қадар чиқиб кетиши керак эди, кейинчалик ушбу қўшинларни тўлиқ олиб чиқиб кетиш санаси 11 сентябр – Ню-Йоркдаги террорчилик амалларининг 20 йиллиги кунига кўчирилди.\nАфғонистондаги тартибсизликлар фуқаролар урушига айланиб кетиши мумкинлигини ҳисобга олиб, Қўшма Штатлар ушбу мамлакатдан бутунлай чиқиб кетмоқчи эмас. Вашингтон Афғонистон ҳуқуматини қўллаб-қувватлашни, афғон хавфсизлик кучларига ёрдам беришни ҳамда мамлакатнинг ижтимоий ва гуманитар соҳаларига сармоялар ётқизишни режалаштирмоқда. АҚШ Конгресси учун тайёрланган Пентагон ҳисоботида айтилишича, “Ал-Қоида” толиблар билан ҳамкорлик қилиб, АИРдаги Америка кучларига таҳдид соляпти. Вашингтон шу муносабат билан Афғонистон кучлари мамлакатни мустақил ҳимоя қила олишига шубҳа билан қарамоқда. Пентагон билан Америка дипломатлари қўшинлар олиб чиқиб кетилгандан сўнг Афғонистонда терроризмга қарши амалиётлар ўтказиш учун учувчисиз учоқлар базасини жойлаштириш режаси устида минтақа мамлакатлари билан бирга иш олиб бормоқда. Масъулият энг аввало Афғонистоннинг минтақадаги қўшнилари зиммасига тушади. Гап биринчи навбатда Тожикистон, Ўзбекистон ва Қозоғистон ҳақида кетмоқда.\nАҚШнинг Афғонистон муаммосини ҳал қилиш бўйича махсус вакили Залмай Халилзод сўнгги пайтларда минтақанинг бир қанча мамлакатлари, жумладан, Тошкентга сафар қилгани тасодиф эмас. Минтақада юзага келган инқирозли вазиятни ҳисобга олиб, АҚШ билан “Толибон” вакиллари қўшинларни июль ойига қадар тўлиқ олиб чиқиш имкониятини муҳокама қилмоқда. Агар ушбу масала юзасидан келишувга эришилса, толиблар музокараларга қайтиши ва Истанбул конференциясида қатнашиши мумкин.\nТолиблар билан музокараларга оид тушкун башоратлар қилинаётган бир пайтда АҚШнинг Афғонистон муаммосини ҳал қилиш бўйича махсус вакилининг бир қадар некбин ва реал ҳаётга яқин баҳоси ажралиб туради. Унинг фикрича, агар толиблар ҳокимиятни ҳарбий йўл билан эгаллаб олса, изоляция ва халқаро акс ҳаракатларга дуч келиши сабабли Афғонистонда тинчлик ўрнатиш мумкин.\nМаълумки, Афғонистон ҳукумати АҚШнинг толибларнинг ҳукуматдаги улуши 50 фоиз бўлиши ва президент Ашраф Ғанини лавозимидан четлатиш ғоясига қарши чиқмоқда. Афғонистон етакчилари ташқи давлатларнинг АИР ички ишларига аралашмаслигини талаб қилмоқда ва бунинг учун мамлакат ривожланишидаги асосий механизм ҳисобланган конституция қоидаларини важ қилиб кўрсатмоқда. Қобул болға билан сандон: АҚШ билан “Толибон” ҳаракати ўртасида қолиб кетаётир.\nАфғонистон ҳукумати ушбу мамлакат қамоқхоналарида “Ислом давлати”нинг 408 нафар жангариси борлиги ва уларнинг аксарияти (299 киши) Покистон ватандошлари эканини айтмоқда. Айни чоқда Афғонистон қамоқхоналарида яна бошқа террорчилик гуруҳларига алоқадор 309 нафар жангари бор . Доҳа битими имзолангандан сўнг Афғонистонда толибларнинг ҳужумлари сони 24 фоиз ўсди. Шу муносабат билан АИРнинг миллий хавфсизлик масалалари бўйича маслаҳатчиси Ҳамдулла Муҳиб чет эл қўшинлари керагидан олдин мамлакатдан олиб чиқиб кетилган тақдирда фуқаролар уруши таҳдиди пайдо бўлишидан огоҳлантирди .\nШундан келиб чиққан ҳолда ва толибларнинг ҳокимиятни бўлишиш масалаларида муросага келмаётганини ҳисобга олиб, Афғонистондаги сиёсий мухолифлар ўзаро келишмовчиликларини бир четга суриб қўйиб, бирлашишга киришаётир. Толибларнинг обрўси тушиб бормоқда, улардан ташқи ҳомийларнинг ҳам ҳафсаласи пир бўлмоқда, Форз кўрфази мамлакатларида “Толибон”га қилинаётган хайр-эҳсон миқдори камайиб бораётгани ҳам шундан далолат беради .\n“Толибон” ҳаракати бундай шароитда ҳокимиятга ўзига қулай шартлар билан эришиш учун АҚШ билан сиёсий савдолашиш жараёнида вазиятдан унумли фойдаланиб қолиш ниятида бўлиши аниқ. Толибларнинг жимлиги вақтинча бўлиб, бу ҳол уларнинг бўлғуси музокараларга яхшироқ тайёргарлик кўришидан далолат бераётган эди. Шуниси кундай равшанки, уларнинг музокара жараёнида, жумладан, Истанбул конференциясида иштирок этмаслиги пул ва инвестиция манбаларидан (АҚШ) қуруқ қолишига; афғон халқи орасида таянч ва қўллаб-қувватлашдан, жумладан, ҳукуматга қарши сиёсий мухолифат дастаклашидан маҳрум этилишига, халқаро изоляцияга сабаб бўлиши мумкин. Яна бир мулоҳаза шуки, ҳамкорликдан воз кечиш АҚШ, минтақа мамлакатлари ва ташкилотлари, жумладан, Марказий Осиё мамлакатлари ШҲТ ва ҳк.дан ҳарбий, техник ва моддий кўмак олиш имконига эга бўлган афғон ҳукумати кучайишига олиб келиши ҳеч гап эмас. Бундан ташқари, толиблар қамоқхоналаридан асирларини қўйиб юбора олмайди ва шунга кўра, ҳарбий ва сиёсий нуқтаи назардан мустаҳкамланиши қийин.\nТолиблар ўртасида оғзи бирчиликнинг йўқлиги вазиятни мураккаблаштироқда . Ушбу ҳолатда толибларга ҳалқаро ҳамкорлар ва минтақа мамлакатлари босим ўтказа бошлагани “Толибон” ҳаракатини афғон сиёсатчиларининг бир қисми  билан мулоқотга киришувга, уларга тўғридан-тўғри музокара қилиш учун хат юборишга ундади. Амалда бу келгуси Истанбул конференциясига тайёргарлик кўрилаётганини англатади.\nМарказий осиё мамлакатлари\nҚўшни мамлакат Афғонистон билан чегарадош бўлгани ва ушбу мамлакатдан келаётган муаммо ва хатарларга муносиб жавоб қайтариши қийин бўлган Марказий Осиё мамлакатлари у ерда барқарорлик ва тинчлик бўлишидан ҳаммадан кўра кўпроқ манфаатдордир. Улар учун Афғонистоннинг иқтисодий шерик, Ипак йўлининг ҳам Эрон (Чобаҳор), ҳам Покистон (Гвадар) маршрутлари доирасида жаҳон бозорларига чиқиш учун муқобил транзит ҳудуд сифатидаги мақоми ҳам жуда муҳимдир. Марказий Осиёнинг энг йирик савдо ва транзит ҳаби – маркази ва МЖОга электр қуввати етказиб берувчи минтақага айланиши, шунга кўра, минтақада ижтимоий-иқтисодий барқарорлик ва тараққиётга эришиши ушбу вазифаларни амалга ошириш билан боғлиқ экани ҳеч кимга сир эмас. Жараённинг энергетика билан боғлиқ қисми МО мамлакатларини Осиё ҳамда Озарбайжон ва Туркия орқали Европа бозорлари билан боғлашнинг потенциал имкониятлари ҳисобга олинса, катта аҳамиятга эга экани маълум бўлади, қолаверса, бу Америка ва Туркия муносабатларининг ҳозирги мақомига ҳам зид эмас. Умуман олганда, МО мамлакатларининг Афғонистондаги фаоллигини шу билан тушунтириш мумкин.\nШундай қилиб, Афғонистон билан Туркманистон 3 та қўшма инфратузилма объекти очилганини эълон қилди. Фойдаланишга топширилган объектлар сирасига 30 километрлик Ақина – Андхўй темирйўл тармоғи, Туркманистоннинг Керки шаҳридан Афғонистоннинг Шибирғон шаҳрига қадар тортилган электр қуввати узатиш линияси, Имомназар (Туркманистон) – Ақина (Афғонистон) ва Сарҳадобод (Туркманистон) – Турғунди (Афғонистон) йўналишлари бўйича ётқизилган оптик толали алоқа тизими киради. 2021 йил январида Озарбайжон билан Туркманистон “Дўстлик” конида табиий ёнилғи ресурсларини қидириб топиш ва ишга тушириш бўйича меморандум имзолади. Иккала томон ҳам Шарқий Ўрта ер денгизини Афғонистон билан боғлайдиган ва юкларни Еврососиё марказига етказиб беришни осонлаштирадиган “Лазурит коридори” транспорт артериясига муҳим аҳамият бермоқда.\nУшбу воқеалар силсиласида толиблар “қулфига калит” топишга ҳамда Карачи ва Гвадар бандаргоҳларидаги лойиҳаларни амалга ошириш орқали Марказий ва Жанубий Осиё минтақалари интеграциясини тезлаштиришга қодир бўлган Покистон ва Ўзбекистон шериклигини мустаҳкамлаш муҳим тамойил ҳисобланади. Шунга кўра, ушбу шериклик Афғонистондаги вазиятни изга солишда ижобий рол ўйнаши мумкин. Жорий йилнинг 2 февралида Ўзбекистон, Афғонистон ва Покистон вакиллари музокара ўтказгани, унинг ортидан март ойи ўрталарида 16 кишидан иборат Ўзбекистон делегацияси “Ўзбекистон темир йўллари” компанияси раиси Акмал Камолов бошчилигида Karachi Port Trust (KPT) потенциалини ўрганиш учун Покистонга сафар қилгани тасодиф эмас .\nШу маънода Тошкентнинг толибларнинг Қатардаги офиси раҳбари мулла Абдулғани Биродар билан тил топишга ҳаракат қилаётгани диққатга сазовор, у Ўзбекистон президенти Шавкат Мирзиёевга Афғонистон муаммоларига эътибор қаратаётгани учун миннатдорлик билдириб, ўзбек томонининг АИРдаги иқтисодий лойиҳаларни амалга оширишга қаратилган ташаббусларини олқишлаган эди. Тахмин қилинишича, Афғонистон келгусида Марказий ва Жанубий Осиё ўртасида “ишонч ва ҳамкорлик кўприги” бўлиши мумкин .\nЯна шунга ҳам эътибор қаратиш зарурки, 2021 йил сентябрида қурилиши бошланиши мўлжалланган “Мозори Шариф – Кобул” темирйўли қурилишини АҚШнинг Халқаро тараққиёт бўйича молия корпорацияси маблағлари ҳисобидан молиялаштириш режалаштирилмоқда . АҚШнинг Афғонистон муаммосини ҳал қилиш бўйича махсус вакили Залмай Халилзод май ойи бошида Тошкентга сафари чоғида томонлар Афғонистондаги тинчлик жараёнини мустаҳкамлаш масалаларини муҳокама қилган эди. Шу билан бирга, Ўзбекистон Хитойнинг “Макон ва йўл” ташаббуси доирасида ҳам мулоқотини давом эттирмоқда ва ШҲТнинг Афғонистондаги вазиятни изга солиш бўйича гуруҳининг фаолиятини юқори баҳоламоқда . Айни чоқда жорий йил 30 мартида Душанбеда Истанбул жараёнининг бир бўлаги сифатида “Осиё юраги” деб номланган конференция бўлиб ўтди.\nЮзага келаётган вазиятда аҳолиси зич жойлашган, мусулмон аҳолиси кўп ва Афғонистонга қўшни Ўзбекистоннинг сиёсати алоҳида аҳамиятга эга. Тавсифи келтирилган вазият Ўзбекистон ҳудудида чет мамлакатлар ҳарбий базалари ва объектларини жойлаштириш ва ўзбек қуролли кучларининг чет мамлакатлардаги тинчликпарварлик амалиётлари ва ҳарбий можароларда иштирок этишини истисно қилади. Ўша ҳарбий можаролар минтақадаги вазиятни беқарорлаштириши ва ҳозирги жуғрофий-сиёсий қарама-қаршилик кучайиши ва ундан келиб чиқадиган оқибатларга сабаб бўлиши мумкинлиги тушунарли. Ўз навбатида 2020 йил ёзидаёқ президент Қосим-Жўмарт Тўқаев “Қозоғистонда АҚШ ҳарбий базасини қуриш муҳокама қилинаётгани ҳам, кун тартибида тургани ҳам йўқ”, деб айтган эди . Марказий Осиёнинг айни мана шу икки йирик мамлакати бутун минтақанинг афзалликлари ва қайси томон йўналиш олишини объектив тарзда белгилаб беради.\nШундай қилиб, Марказий Осиё мамлакатлари ўз хавфсизлиги ва ривожланиши мақсадлари ва вазифаларини олға суриш йўлида дунёнинг етакчи давлатларидан тенг масофага узоқлашган ҳолда кўп векторли сиёсат олиб бормоқда.\nНазарий жиҳатдан кўриб чиқилган тамойиллар сиёсий реализм қоидаларига тўлиқ мос тушади. Афғонистондаги воқеалар қанчалик драматик бўлмасин, пировардида асосий ролни барибир давлат ўйнайди: можарони ҳал этиш айнан унинг ҳаракатлари, ресурслари ва мулоқотларига кўп жиҳатдан боғлиқ. Ҳали-ҳамон жараёнда минтақавий манфаат ва кучлар мувозанати муҳим рол ўйнашда давом этмоқда. Айни чоқда вазиятни тартибга олишда конструктив ёндашув  роли сезиларли, улар давлатнинг идентитет ва манфаатлари ролини, ҳукмрон қадриятларни, маданиятни, меъёр ва ғояларни (ислом дини) тан олиш ҳамда ушбу масалалар бўйича жамиятда мавжуд дискурсдан иборат. Афғонистондаги сиёсатни шакллантирувчи доиралар тафаккуридаги ушбу парадигмалар бирикуви, амалиёт кўрсатишича, энг самарали характерга эга.\nАмалиёт нуқтаи назаридан, бир тарафдан, Қўшма Штатлар ва Афғонистон ўртасидаги муносабатлар таранглигини ва Кобулда янги сиёсий инқирозни кузатиш мумкин. Афғонистон инқирозининг чет эл қўшинлари олиб чиқиб кетилгандан сўнг фуқаролар урушига айланиб кетиш хавфи бор. Бошқа тарафдан, етакчи давлатлар: АҚШ, Россия, ва Хитой ўртасида жуғрофий-сиёсий танглик ва ишончсизлик сақланиб қолмоқда ҳамда бу ҳол минтақадаги бошқа, хусусан, АҚШ билан Эрон, Ҳиндистон билан Покистон ўртасидаги зиддиятлар сабаб мураккаблашмоқда. Шунга қарамай, кўп нарса биринчи навбатда АҚШ билан Россия ўртасида муросага эришилишига боғлиқ, чунки АҚШ билан Россия минтақада улар ўртасида оралиқ мавқега эга бўлган барча акторларга сезиларли таъсир кўрсатади.\nШу ва минтақадаги беқарорликнинг янги ҳалқасига йўл қўймаслик мақсадида етакчи акторлар, биринчи навбатда Россия билан АҚШ ўртасидаги муносабатларда муросага келишга интилиш, икки томонлама ва кўп томонлама муаммоларни ҳал этишга қаратилган конструктив шерикликка эришиш зарур бўлади. Яна нафақат Афғонистон билан боғлиқ масалаларга, қолаверса, Москва билан Вашингтоннинг АИР билан чегарадош Марказий Осиё мамлакатлари ва Эронга оид сиёсатидаги роли ва ўрнига аниқлик ва ойдинлик киритилиши лозим.\nАйни пайтда Ўзбекистон сиёсатида Покистонни ёқловчи тамойилларнинг кучайиб бораётгани самара бериши, Вашингтон билан Пекин ўртасидаги яқин келажакда ҳал этилиши даргумон бўлган келишмовчиликлар, Американинг Афғонистон ҳукумати ва толиблар билан зиддиятлари ҳисобга олинса, даргумон бўлиб қолади, чунки ушбу муаммоларни ҳал этмай туриб, Покистон ҳудуди орқали ҳеч қандай лойиҳани амалга ошириш мумкин эмас. Айни ҳолатда Марказий Осиё мамлакатлари ва Афғонистон учун Чобаҳор бандаргоҳини имкон қадар тезроқ ишга тушириш энг реал ва фойдали бўлур эди, бу ҳам ўз навбатида Эрон унинг ядро дастурига оид музокаралар ҳамда АҚШ билан Ҳиндистон муносабатлари уйғунлашуви натижаларига боғлиқ бўлади.\nТаҳлил кўрсатишича, айни вазиятда кўп нарса, энг аввало, Афғонистоннинг минтақадаги Иқтисодий ҳамкорлик ташкилотига (ИҲТ) аъзо мамлакатлар: Марказий Осиё республкалари, Покистон, Эрон, Озарбайжон ва Туркия билан ҳамкорлиги самарадорлигига боғлиқ. ИҲТга аъзо мамлакатлар  минтақанинг ўзига хосликларини яхши билади; улар аксариятининг Афғонистон билан бевосита чегараси бор, барчаси Ҳиндистон, Россия, Хитой ва АҚШ билан у ёки бу даражада ҳамкорлик қилади, минтақавий, транспорт ва коммуникация, энергетика тизимини шакллантириш жараёнида фаол иштирок этмоқда. Шу муносабат билан давлатлар ўртасидаги умумий идентитет, иттифоқ ва ҳамкорликнинг умумий тарихи коллектив хавфсизлик тизимининг мустаҳкам асоси бўлиши мумкинлигига оид конструктивистик ёндашув қонуний ва эътибор берилиши керак бўлган нарсага айланади . Шундай қилиб, бугун ИҲТ доирасидаги шериклик, унинг мақсад ва вазифаларига кўра ўхшаш бўлган ШҲТ билан фаол ҳамкорлиги, бошқа глобал ва минтақавий давлатлар билан конструктив шериклиги аҳамияти ва зарурати ҳар қачонгидан ортиб бормоқда.\nУшбу ҳолатларни ҳисобга олиш минтақадаги инқирозни бартараф этиш ишига муносиб ҳисса қўшган ҳамда бошқа муаммоларни ҳал этиш ва бутун бошли Марказий ва Жанубий Осиёдаги барқарор иқтисодий ривожланиш учун қулай иқлим яратган бўлур эди.\nБироқ ўрта истиқболда ушбу муаммоларнинг ҳал этилиш эҳтимоли жуда кам. Барча кутилмалар бўйича жараён узоқ муддатли, айрим масалаларда қисман олға силжиш ва ортга кетиш билан кечади.


OCCRP: Назарбоев фондлари орқали 8 миллиард долларлик активларни бошқаради\nҚозоғистоннинг биринчи президенти Нурсултон Назарбоев хайрия жамғармалари орқали 7,8 миллиард доллар маблағни назорат қилади.\nБу ҳақда Коррупция ва уюшган жиноятчиликни ўрганиш маркази (OCCRP), “Власт” ҳамда Kloop нашрлари қўшма текширувида маълум қилинди.\nТергов муаллифларининг даъво қилишича, Назарбоев президент бўлган даврида ўхшаш номдаги ва ҳисоботлари шаффоф бўлмаган тўртта хайрия жамғармасига асос солган. Гап Назарбоев жамғармаси, Нурсултон Назарбоев жамғармаси, Демеу жамғармаси ва Eлбасы жамғармаси ҳақида бормоқда. Жамғармалар қўлига Қозоғистон, Қирғизистон ва Россиядаги банклар, телеканаллар, меҳмонхоналар, савдо марказлари, фабрикалар, омборлар, қиймати 100 миллион доллардан ортиқ бўлган шахсий самолёт, гольф майдони, облигациялар ва нақд пул киради.\nРасмий равишда Назарбоев кўп миллиард долларлик активларга эга эмас, лекин у фонд асосчиси сифатида уларни назорат қилади, дейди тергов.\nНазарбоевнинг вакили терговга изоҳ беришдан бош тортди, уч фонд ҳам журналистларнинг илтимосини эътиборсиз қолдирди. Жамғармалардан бирида Назарбоев активлардан фойда олмаслиги, биринчи президент номидаги таълим муассасалари жамғарма маблағига қурилгани айтилган.\nНазарбоев ҳозир 81 ёшда. У Қозоғистонни 30 йилга яқин бошқарган, 2019 йилда президентликдан кетган, бироқ умрбод Хавфсизлик Кенгаши ва ҳукмрон партия раҳбари бўлиб қолган, унинг қариндошлари ва яқинлари эса етакчи лавозимларни эгаллашда давом этган.\nҚозоғистонда норозилик намойишлари бошланганидан бери Назарбоев омма олдига чиқмади, оммавий ахборот воситалари унинг мамлакатни тарк этгани ҳақида хабар беришди. Қозоғистон президенти Қасим-Жомарт Тоқаев Назарбоевни Хавфсизлик кенгаши раҳбари лавозимидан озод қилди. 18 январь куни Назарбоев видеомурожаат қилиб, у барча ваколатларни Тоқаевга ўтказаётганини, Қозоғистонда элита можароси йўқлигини айтди.\nҚозоғистонда газ нархи ошиши сабабли норозилик намойишлари 2 январь куни бошланган, бироқ тез орада намойишчилар Назарбоевнинг истеъфосини талаб қила бошлаган. Бир қатор шаҳарларда, биринчи навбатда, Олмаотада норозилик намойишлари фонида қурол ишлатиш билан тартибсизликлар ва погромлар бошланди. Қозоғистон ҳукумати уларни ташқаридан тайёрланган террорчилар уюштирганини айтди. Расмий маълумотларга кўра, Қозоғистонда январь воқеаларида 225 киши ҳалок бўлган, уларнинг катта қисми тинч аҳоли вакилларидир.


МҲХС асосларига қандай бепул ўқиш мумкин | NORMA.UZ\n- Президентнинг “Молиявий ҳисоботнинг халқаро стандартларига ўтиш бўйича қўшимча чора-тадбирлар тўғрисида” ПҚ-4611-сон қарори МҲХСни профессионал даражада эгаллаган мутахассисларга бўлган талабни кучайтирди. Акциядорлик жамиятлари, тижорат банклари, суғурта ташкилотлари ва йирик солиқ тўловчилар тоифасига киритилган юридик шахслар штатида камида уч нафар сертификатланган мутахассисга эга бўлиши керак. Ушбу талабларни бажариш учун 2020-2021 йилларда бир неча минг нафар мутахассисларни тайёрлаш зарур. Мавжуд ўқув марказлари ва олий таълим муассасалари давлатнинг қўллаб-қувватлашисиз буни ўзлари уддалай олишмайди.\nУшбу чора-тадбирлар орасида – барча хоҳловчилар учун бепул онлайн-курслар ўтказишга тайёр бўлган ўқув марказларини молиялаштириш. Асосий мақсад – юқори миқдорда МҲХС соҳасида мутахассисларни тайёрлаш. Бунинг учун Молия вазирлиги тендер чоғида иккита ўқув ташкилоти - «Норма» Профессионал ривожланиш маркази ва «Profi Training» бизнес-мактабини танлаб олди, улар барча хоҳловчиларни ўқитиш учун энг манфаатли шартларни тақдим этишган.\n«Норма» ўзининг ifrs.academy таълим платформасида 14 ва 16 сентябрда “МҲХС асослари” бепул онлайн-курсини бошлайди. Курс ўзбек (кирилл ва лотин) ва рус тилларида ўтказилади.\nЎқитишнинг мақсади – молиявий ҳисобот тамойиллари ва МҲХС асосида молиявий ҳисобот тузишнинг базавий билимларига эга мутахассисларни тайёрлаш. Ўқишдан муваффақиятли ўтган тингловчилар:\nхалқаро молиявий ҳисоботнинг асосий тушунчаларини тушунишлари;\nМҲХС бўйича молиявий ҳисоботнинг мақсади, таркиби ва мазмунини тушунишлари;\nмолиявий дастаклар тўғрисидаги ахборотни эътироф этиш, таснифлаш, ўлчаш, тақдим этиш ва ошкор этишнинг асосий дастакларини тушунишлари;\nдаромадлар ва харажатларни эътироф этиш, моддий ва номоддий активлар ҳисоби, пул маблағлари оқими тўғрисидаги ҳисоботни тайёрлашни тартибга солувчи халқаро стандартлар талабларига мўлжал олишлари;\nхалқаро стандартларга мувофиқ молиявий ҳисоботни тайёрлаш ва трансформация қилишда қўлланиладиган базавий назарий билимларга эга бўлишлари;\nМҲХС ва БҲМС ўртасидаги фарқларни тушунишлари мумкин бўлади.\nКурсни тугатгач, тингловчилар мустақил равишда ёки таълим муассасалари ёрдамида халқаро сертификатланган дастурлар (ДипИФР ва бошқалар) бўйича имтиҳонлар топширишга тайёрланишга қодир бўладилар;\nЎқитиш иккита - Live ва Record форматларида ўтказилади. Live – бу жонли, трансляция қилинадиган вебинарларда иштирок этишдир. Улар рус тилида – душанба ва чоршанба кунлари 11.00 дан 13.30 гача, ўзбек тилида – сешанба ва жума кунлари 15.30 дан 18.00 гача ўтказилади.\nАгар сиз бу вақтда машғулотга ташриф буюра олмасангиз – ҳечқиси йўқ. Дарсни ёзувда, Record форматида кўрасиз.\nLive форматида машғулотлар 2020 йилнинг декабрь ойи ўртасигача ўтказилади. Record форматида ifrs.academy таълим платформасига эркин кириш эса 2021 йилнинг якунига қадар очиқ бўлади.\nКим ушбу курсларда бепул ўқиши мумкин? Ҳар қандай хоҳловчи. Бироқ энг аввало биз талабалар ва магистрантлар, ўқитувчилар, давлат органлари ходимлари, акциядорлик жамиятлари, банклар, суғурта ташкилотлари, капиталида давлат улушига эга корхоналар ходимларини кутамиз.\nМасофадан ўқитиш қуйидагиларни ўз ичига олади:\nўқув вебинарларини ўтказиш (60 академик соат);\nмаслаҳат вебинарларини ўтказиш (10 академик соат);\nўқув ва маслаҳат вебинарлари ёзувларига кириш;\nтақдимотлар, видеодарсларга кириш;\nтестдан ўтиш, масалаларни ечиш ва бошқа баҳолаш воситаларидан фойдаланиш;\nимтиҳонларда иштирок этиш.\nОнлайн-курс ўқитувчилари - Кирилл Попадюк ва Шоҳиста Якубова – булар катта ўқитиш тажрибасига эга юқори малакали мутахассислардир.\nМолия вазирлиги ишонадики, МҲХС бўйича бепул базавий билимлар олиш имкониятидан нуфузли иш ва юқори иш ҳақи олишни истаган бир неча минг киши фойдаланади. Ушбу мақсад сари илк қадамни қўйинг – ifrs.academy да масофадан ўқишдан ўтинг.


Ота-онага яхшилик қилиш анбиёлар сифатларидандир. - Баҳоуддин Нақшбанд ёдгорлик мажмуаси маркази\nОта-онага яхшилик қилиш анбиёлар сифатларидандир.\n195 марта ўқилди.\nОта онага яхшилик қилиш хайрли ишлар манбаининг энг юқори қисмида туради. Бу яхшилик, инсоннинг соф фитратида бўлган ва барча илоҳий динлар тасдиқлагандир. Уларнинг улкан хизматларини ҳеч бир ақл агаси инкор эта олмайди. Чунки улар, инсоннинг болалик вақтидан ғамхўрлик қилишади. Улар бутун умрлари давомида бирга бўлишади. Ҳолбуки, онанинг фарзандига таълим беришида хизматлари улуғдир. Она ўз фарзандларини тарбияли қилиш учун ўзини, вужудини ва ҳаётини бағишлайди. Агар фарзанд шу хизматларини билса, уларга яхшилик қилсин ва ўтган анбиёларнинг амалларини ўзида сингдирсин. Умуман олганда ота-онага яхшилик қилиш ва хоссатан онага садоқат кўрсатиш, ўтган пайғамбарларнинг энг яхши фазилатларидан биридир.\nАллоҳ таолонинг китобида Исо алайҳиссаломнинг оналари Марям онамиз ҳақларидаги зикри келади.\nАллоҳ таоло Исо алайҳиссалом тиллари билан айтди, яъни Исо алайҳиссалом бешикда чақалоқ бўлган ҳолларида гапирдилар:\nوَبَرًّا بِوَالِدَتِي وَلَمْ يَجْعَلْنِي جَبَّارًا شَقِيًّا\nМарям сураси 32-оят.\n"Мени онамга меҳрибон қилди ва жабр-ситам қилгувчи, бадбахт қилмади".\nАллоҳ талонинг китоби ва Расулуллоҳ соллаллоҳу алайҳи васаллам ҳадисларида онага яхшилик қилиш таъкидланиб, энг яхши амаллар сўралганда, Аллоҳ таолога ибодат қилиш ва ота онага яхшилик қилиш дейилган. Қолаверса, уларнинг дуоларини олиш зарур ибодат эканини, бу хизмат тавсия қилинганлиги, қуйидаги ояти кариймада ўз ифодасини топади:\nوَوَصَّيْنَا الإِنسَانَ بِوَالِدَيْهِ حَمَلَتْهُ أُمُّهُ وَهْناً عَلَى وَهْنٍ وَفِصَالُهُ فِي عَامَيْنِ أَنِ اشْكُرْ لِي وَلِوَالِدَيْكَ إِلَيَّ الْمَصِير\nЛуқмон сураси 14-оят.\n"Биз инсонга ота-онаси ҳақида тавсия қилдик. Онаси уни заифлик устига заифлик билан кўтарди. Уни сутдан ажратиш икки йил ичидадир. Менга ва ота-онага шукр қилгин. Ва қайтиш фақат Менгадир", деди.\nРасулуллоҳ соллаллоҳу алайҳи васаллам доимо инсонларни оналарига яхшилик қилишга амр қилиб, уларни ҳақларида Аллоҳ таоло китобида ўргатганидек: "Роббим, улар мени кичикликда тарбия қилганларидек, уларга раҳм қилгин", деб ибодатларида дуо қилишни, уларга қилинадиган бу гўзал амал орқали инсон умри баракали, ризқи хайрли бўлишини хушхабар қилдилар.\nБухоро туман "Имом Бухорий"


Францияда президентлик сайловидан аввалги сокинлик куни бошланди\n11:55 / 22.04.2017\nФранция президентлик сайловининг биринчи босқичидан аввалги сайловолди ташвиқот кампанияси поёнига етди. 22 апрель куни сокинлик куни деб эълон қилинган. 23 апрелда сайловнинг биринчи тури бўлиб ўтади.\nФранция Сайлов кодексига кўра, шу кундан эътиборан, президентликка номзодлар сайловолди митинглари ўтказа олишмайди, ОАВга интервью беришлари ёки бошқа кўринишда ташвиқот ишлари олиб боришлари мумкин эмас. ОАВ эса, француз сайловчиларининг фикрига таъсир ўтказадиган маълумотларни эълон қилиши тақиқланади. Шундай қилиб, 45 млн француз сайловчисига тинч вазиятда умуммиллий овоз бериш жараёнига тайёргарлик кўриш имкони тақдим этилди.\nИжтимоий фикрни ўрганиш мақсадида ўтказилган сўнгги сўров натижаларига кўра, сайловолди пойгасида "Маршда" ҳаракатининг ёш раҳбари Эммануэль Макрон етакчилик қилмоқда. Биринчи турда унга 23 фоиз сайловчи овоз беришга тайёр. Расман у партиясиз мустақил номзод сифатида кураш олиб бораяпти. Бироқ, ҳукмрон социалистик партиянинг қатор вазирлари уни қўллаб-қувватлашларини билдиришди. Шу сабабли, ОАВ Макрон ортида бевосита Елисей саройи турибди, деган фикрни илгари сурмоқда.\n"Миллий фронт" раҳбари Марин Ле Пен Макрон билан дерли бир хил натижани кўрсатиши мумкин. Унга биринчи турда 22 фоиз сайловчи ишонч билдириши кутилмоқда. Таҳлилчиларнинг фикрича, айнан шу икки номзод иккинчи турда Елисей саройи учун кураш олиб боради.\nЭкспертларга кўра, Франциядаги бу сафарги сайловларнинг ўзига хослиги шундан иборатки, унда якуний қарорга келмаган сайловчилар кўпчиликни ташкил этади. Франциядаги овоз бериш ҳуқуқига эга фуқароларнинг қарийб 1/3 қисми, яъни салкам 15 миллион нафари 23 апрелда кимга овоз бериши ҳақида тўхтамга келмаган.\nИжтимоий сўровларда 20 фоиз ишонч билдирилган Фийон ёки 19 фоиз ишонч билдирилган Меланшон ҳам иккинчи турга йўл олиш эҳтимоли юқори.


Замонавий таълим муассасалари\nЎзбекистон Республикаси Халқ Таълими Вазирлигининг 2017 йил 10 августдаги 258-сонли буйруғи ижроси юзасидан Наманган шаҳар халқ таълими бўлимида қатор ишлар амалга оширилди. Жумладан, шаҳардаги 71-сонли умумий ўрта таълим мактаби энг замонавий таълим муассаса сифатида эътироф этилиб, мактаб директори Рустамжон Атамирзаев энг намунали директор деб топилди. Худди шундай номга бўйича 58-сонли давлат ихтисослаштирилган умумий ўрта таълим мактаби ўқув ишлари бўйича директор ўринбосари Шоира Бобаханова, 24-мактаб маънавий маърифий ишлар бўйича директор ўринбосари Шерзод Ювашовлар ҳам муносиб топилдилар. Замонавий таълим муассасаларида фаолият юритаётган методист ўқитувчилар узлуксиз методик хизмат кўрсатиш вазифасини бажариш баробарида методик ёрдамга муҳтож бўлган фан ўқитувчиларига “Устоз – шогирд” йўналиши бўйича сабоқлар берадилар. Янги иш бошлаган, таълим соҳасида муваффаққиятга эришиш истагида бўлган ўқитувчилар методист ўқитувчи томонидан ўтказиладиган ўқув семинарларида мунтазам иштирок этиб, малака оширадилар, тажриба алмашиб, метод ўрганадилар. Хусусан, умумтаълим фанлари бўйича Фазлиддин Мадраҳимов, Сайёра Сотволдиева, Чамангул Алиева, Аълохон Абдураҳимов, Моҳира Тўраханова, Иззатилла Турғунов, Муҳаббат Атабаева, Қаҳрамон Алиев, Шохида Нишонова, Хуршида Нишонова, Нилуфар Ғойибназарова, Дилфуза Сулайманова, Марғуба Миржалалова, Азиза Миралиева, Раҳимжон Полвонов, Наима Ҳожиева, Зафар Дадабаев каби методист ўқитувчилар фаолият олиб борадилар. Мазкур замонавий таълим муассасалари методист ўқитувчилари фаолияти самарали натижа бериши шубҳасиз.\nНаманган шаҳар халқ таълими бўлими методисти.\nтаълим муассасалари Замонавий


Вақт шафқатсизларча ўтиб кетаяпти. Мана Рамазонни охирги ўн кунлиги кириб келди. Бу сўнгги ўн кунликни ўзига хос қилган нарса “Қадр кечаси” нинг яширинганлигидир.\nМуборак Рамазон ойининг бари, кечаларию кундузлари барака ва раҳмат ойидир. Унинг охирги ўн кунлиги бошқаларидан хос бўлган улкан хусусият ва олий фазилатлар билан унинг қолган кеча ва кундузларидан зиёда имтиёз ила хослангандир.\nДоим банд бўлган жисм! Қуръон ўқимоқчи бўлишинг билан дўстларинг сенга телефондаги хабарларни ёғдириб ташлайди. Сенинг ишда зарур ишинг чиқиб қолади, энага эса қўнғироқ қилиб келолмаслигини айтади,\nУшбу буюк мавсум ва муборак ой оламларнинг Роббиси томонидан хато ва янглишишларни кечириб, мағфират қилиш, ҳамда гуноҳ ва маъсиятлардан тавба қилиш учун бандаларга тортиқ қилинган раҳматдир.\nМана, Рамазон ойининг раҳмат, мағфират даҳаларидан ўтиб, дўзахдан озод бўлиш даҳаси бўлмиш учинчи ўн кунлиги ҳам кириб келди. Шунинг учун аввало ўзимизга, сўнгра сиз азизларга бир эслатма қилишга жазм этдик.\nБарча гўзал хулқларнинг энг буюк асоси бу сабрдир. Сабр – барча разил хулқлардан покланишликдир. У нафсни Аллоҳнинг розилиги ва савобини талаб қилган ҳолда У Зот ёқтирмаган ва иродасига қарши ҳар нарсада четлатмоқдир.\nМеҳрибон ва раҳимли Аллоҳ табарока ва таоло, бандаларини тақвога буюрди-ки, у сабабли бу ҳаёти дунё ва охиратда саодатни қўлга киритишади, Унинг розилиги ва каромат диёри билан бахтли бўлишади, ҳамда Унинг дўзахи ва азобидан саломат қолишга эришишади\nРамазон кечаларидан бири Лайлатул Қадр деб номланади, у кеча раҳмат, мағфират, яхшиликлар ва ажр кечасидир.\nБашарнинг вақти, ҳақиқатда унинг умри ҳамда у доимий неъмат ёки аламли азобдаги абадий ҳаёти унсуридир. У булут сузгани каби ўтиб кетади.\nЭй, ҳиссиз қалб! Рамазондаги тунги ибодат – таровеҳ – сендан бошқа барчанинг қалбига таъсир этишга қодир.


- Бугунги кунда жаҳон ишонч инқирозига юз тутмоқда. Аслида, мамлакатлар ва халқлар ўртасидаги ишонч хавфсизлик ва барқарорликнинг энг муҳим шартидир, - деди Шавкат Мирзиёев. - Назаримизда, ишонч инқирозини бартараф этиш ва хавфсизликни мустаҳкамлаш учун биринчи навбатда инсон капиталини ривожлантиришга қулай шароитлар яратиш зарур. Шу муносабат билан ўзаро ҳурмат ва жамоавий масъулиятга асосланган кенгашимиз фаолияти ҳар қачонгидан ҳам муҳим бўлиб бормоқда.\nДавлатимиз раҳбари хавфсизлик бўлинмас, ишонч унинг фундаментал асоси эканини қайд этди.\nПрезидентимиз ташаббуси билан БМТ Бош Ассамблеясининг “Маърифат ва диний бағрикенглик” резолюцияси қабул қилингани, шунингдек, Ёшлар ҳуқуқлари тўғрисидаги халқаро конвенция лойиҳаси ишлаб чиқилмоқда.\n"Шубҳасиз, бу халқларимиз ўртасидаги ишонч ва ўзаро англашувнинг ошишига хизмат қилади", - деб таъкидлади Президентимиз.\nШавкат Мирзиёев динлараро ҳамжиҳатликни сақлаш, маърифат ва маданиятларни ўзаро бойитиш масалалари бўйича тизимли мулоқотни йўлга қўйишни таклиф этди.\nТошкентдаги Ўзбекистон ислом цивилизацияси маркази ва Самарқанддаги Имом Бухорий халқаро илмий-тадқиқот маркази бунинг учун самарали платформа бўлиб хизмат қилиши мумкинлиги таъкидланди.\nИқтисодий ўзаро боғликлик ва минтақавий савдони ривожлантириш борасидаги саъй-ҳаракатларни кучайтириш лозимлиги қайд этилди. Бунда аввало бутун минтақанинг транзит ва иқтисодий салоҳиятини рўёбга чиқариш имконини берадиган устувор инфратузилма лойиҳаларига эътибор қаратиш лозим.\n"Шерикликни бизнес даражасида ривожлантириш барқарор иқтисодий тараққиёт драйвери ҳисобланади. Ушбу соҳада Ҳамкорлик концепциясига мувофиқ Кичик бизнес бўйича минтақавий форумни таъсис этишни таклиф этамиз", - деди Шавкат Мирзиёев.\nДавлатимиз раҳбари бугунги кунда тобора кескин тус олаётган экологик хатарлар ҳам хавфсизлик ва барқарор тараққиётга жиддий таҳдиддир. Орол муаммоси глобал миқёсдаги экологик ва гуманитар ҳалокатдир. Шу муносабат билан ушбу фожиа оқибатларини бартараф этиш учун саъй-ҳаракатларни бирлаштириш лозим. Айни шу мақсадда Ўзбекистон ташаббуси билан БМТ шафелигида донорлик маблағларини жалб этиш ва Оролбўйи минтақасида аниқ лойиҳаларни амалга ошириш учун кўпшериклик асосидаги Траст фонди ташкил этилди.


Ўзбекистон россияликлар учун қишлоқ хўжалиги маҳсулотларини асосий етказиб берувчига айланиши мумкин\n22 Mart 21:42 Иқтисодиёт\nагросаноат етказиб берувчи МДҲ РОССИЯ САВДО ЎЗБЕКИСТОН\nМДҲ интернет-порталига кўра, Россия ва Ўзбекистоннинг алоҳида ҳудудлари ўртасидаги савдо ҳамкорлиги жадал ривожланмоқда.\nШу тариқа Фарғона ва Свердловск вилоятлари ўртасида мева-сабзавот етказиб бериш ҳажмини икки баробарга ошириш бўйича келишувга эришилди. Ўтган йилнинг ўзида эса ўзбекистонлик етказиб берувчилар Россиянинг ушбу вилоятига мева-сабзавот експортидан 7,1 million dollar олган.\nЕтказиб бериш ҳажми бўйича келишувдан ташқари Фарғона вилоятида маҳсулот сифатини мониторинг қилиш ва таъминлашнинг ягона тизимини яратиш бўйича ҳам шартнома имзоланди.\nФарғона вилояти ҳокимлиги савдо тармоқлари ва россиялик тадбиркорлар билан музокаралар бошланганини маълум қилди.\n2021-йилда Ўзбекистон томонидан мева-сабзавот маҳсулотлари етказиб беришнинг умумий ҳажми 291,8 million долларни ташкил етиб, 2020-йилга нисбатан 14,3 фоизга ўсди. Бундай экспортнинг бошқа турлар орасида улуши 30,5 фоизга етди.\nКелажакда Ўзбекистон россияликлар учун қишлоқ хўжалиги маҳсулотларини асосий етказиб берувчига айланиши варианти ҳам истисно қилинмайди. Ўтган йил давомида Хитой Ўзбекистоннинг асосий ташқи савдо шериги сифатидаги ўрнидан воз кечишга муваффақ бўлгани ҳам буни тасдиқлайди.\nЎзбекистон Республикасининг валюта бозорида ўзгаришлар бўлиши кутилмоқда


hidoyat.uz – “Мовароуннаҳр” нашриётининг сайти - Ҳазрати Али (р.а.)нинг Ҳасан (р.а.)га насиҳати\nҲазрати Али (р.а.)нинг Ҳасан (р.а.)га насиҳати\n«Ўғлим! Мeн сeнга бир насиҳат қиламан. Агар шу насиҳатимга амал қилсанг, сeнга табибнинг сира ҳам кераги бўлмайди:\nқорнинг очмагунча таом ема;\nқорнинг тўймасидан ейишдан тўхта;\nовқатни яхшилаб чайна;\nуйқуга ётишдан олдин ҳожатга бориб кeл».\nУшбу насиҳат замирида кўп ҳикматлар бор. Ҳозирги замон илм-фани, хусусан, тиббиёт фани бу ҳикматларнинг айни ҳақиқат эканини тасдиқлади. Аммо орадан ўн тўрт аср ўтгандан кейингина, узоқ йиллик тажрибалардан кейин, кўплаб адашиш ва хатолардан кейингига шу хулосага келди.\nМинг афсуски, бугунги кунда биз мўмин-мусулмонлар бу насиҳатларга амал қила олмаяпмиз. Шунчалик шошамизки, вақтимиз бўлгандагина, икки ишнинг орасида, қорнимиз очмаса ҳам, кейин вақт бўлмайди деб, овқат еб оляпмиз. Кўпроқ нарсага улгуришимиз кeрак деб, овқатни мўътадил чайнай олмаяпмиз. Мудом шошилиб овқатланадиган, чайнамасдан ютадиган бўлиб қолганмиз. Ваҳоланки, яхшилаб, шошилмай чайнасангиз, энг оддий таомнинг ҳам лаззатини ҳис қиласиз. Бир тажриба қилиб кўринг, оддий бир нонни 40 марта чайнаб кўринг, унинг таъмини, лаззатини ҳис қиласиз. Айни пайтда унинг яхши ҳазм бўлишига ҳам ёрдам бeрасиз.


Зиёвуддин Раҳим Одилхон қори Юнусхон ўғли: Таҳорат китоби - цена и характеристики, купить в Ташкенте (Артикул: 1V0SQ8A) - Tovar.uz\nЗиёвуддин Раҳим Одилхон қори Юнусхон ўғли: Таҳорат китоби\nЗиёвуддин Раҳим Одилхон қори Юнусхон ўғли: Таҳорат китоби в Ташкенте\nАртикул: 1V0SQ8A В наличии\nПодробное описание: Зиёвуддин Раҳим Одилхон қори Юнусхон ўғли: Таҳорат китоби\nИсломда покликка алоҳида эътибор берилган. Ибодатларнинг қабул бўлиши ҳам албатта, моддий ва маънавий-руҳий покликка бевосита боғлиқ. Шунинг учун фиқҳга доир барча асарлар поклик китоби билан бошланади. Поклик деганда асосан бадан, кийим ва жой поклиги тушинилади. Баданни поклаш ғусл, таҳорат ёки таяммум қилиш билан амалга оширилади.\nУшбу китобда мусанниф таҳоратга доир деярли барча оят ва ҳадисларни келтириб, шарҳ ва фақиҳларнинг фатволари билан бойитган. Шинингдек, китобда ҳозирги давримиз тақозоси билан таҳоратга доир янги пайдо бўлган масалалар атрофлича баён этилган.


Гвардиола: «Совринларни қўя турайлик. Кройфф 2 клубни ўзгартирди ва бизни футбол нелигини англашга ўргатди»\n22:28 / 25.03.2016\n«Бавария» жамоаси бош мураббийи Хосеп Гвардиола ўз устози, 68 ёшида оламни тарк этган афсонавий нидерландиялик футболчи Йоҳан Кройффни хотирлади.\n«Энди бизда у билан яна кўришиш имкони йўқ, лекин унинг мероси биз билан. Биз ундан кўп нарсани ўзимизга олдик. Кимдир ундан мураббийлик борасидаги билимларни, кимдир шарҳловчилик маҳоратини ўзлаштирган.\nБиз мураббий бўлиб етишдик, чунки Кройфф бизга ўз ғоясини сингдирган, биз ундан қандай қилиб майдонда устунликка эга бўлишни ўрганганмиз. У бунда катта ёрдам кўрсатган.\nКеча Кройффни танимайдиган ўғлим Мариус мендан нима юз берганини сўради. Мен унга Кройфф қандай устоз бўлганини, унинг биз учун ҳамиша дарсларини интиқлик билан кутадиган ўқитувчимиз бўлгани билан тушунтирдим.\nЖамоадошларимиз билан ҳамиша унинг машғулотларини кутардик.\nЎғлим мендан тағин сўради: «У Мерлин каби бўлганми?»\nУ инсонларнинг етукларидан бири эди. У бизга ёмон ўйнаётганимизга кўп ва беҳуда югуришимиз сабаб бўлишини айтарди.\nУ ўзи ишонган ишни қиларди. Бежизга Андони Субисаррета ва Чики Бегиристайн аъло даражадаги спорт директорлари бўлиб етишишмади. Чунки, у барчамизни футболни тушунишга ўргатганди. Унинг мероси абадий қолади.\nУнинг мероси қўлга киритилган совринлари эмас. Совринлар унинг асл ютуқларига қўшимча безаклар холос. У 2 жамоани ўзгартирди. У нафақат «Аякс» ва «Барселона»ни, балки Нидерландия ва Испания терма жамоаларини ҳам янгича ўйнашга ўргатди. Совринлар ҳақида эса унута туринг.\nМен ҳали у «Барселона» билан эришганларнинг ҳеч қанчасига эриша олмадим. У бир инқилобчи бўлиб барча-барчасини ўзгартирди ва мақсадига эришди. Унинг ютуқларини ҳеч нарса билан таққослаб бўлмайди», – деяди Гвардиола.\nЛионель Месси: «Биз бу жамоадалигимиз учун Кройффдан миннатдор бўлишимиз керак»\n3 карра «Олтин тўп» соҳиби Йоҳан Кройфф вафот этди


Тожикистон президенти Имомали Раҳмон Ислом Каримовни Ўзбекистон президенти этиб қайта сайлангани билан табриклади.\n14 май 2021, Тошкент вақти: 02:26\nТожикистон президенти матбуот хизматига кўра, Имомали Раҳмон Ислом Каримов билан телефон орқали ҳам суҳбатлашган. Мулоқот чоғида президент Раҳмон 2008 йил ўзбек-тожик муносабатлари жипслашадиган ва Марказий Осиёдаги минтақавий ҳамкорлик мустаҳкамланадиган йил бўлишига умид билдирган. Айтилишича, икки давлат раҳбарлари ўзаро ҳамкорликда мавжуд бўлган муаммоларни асрлар давомида сақланиб келаётган яхши қўшничилик анъаналарга риоя қилган ҳолда ҳал этишга келишиб олишган. Ўз навбатида Ислом Каримов яқинда Тожикистонда рўй берган қор кўчкиси натижасида ҳалок бўлганлар оиласига ҳамдардлик билдирган.


Муҳтарам устозлар, азиз талабалар! Сизларни ва оила аъзоларингиз, ота-оналарингиз, яқинларингизни энг буюк, энг азиз байрамимиз – Мустақиллик куни билан чин қалбимдан самимий муборакбод этаман.\nЭнг асосийси бугун халқимиз руҳиятидаги ўзгаришлар, шукроналик туйғулари юртимизга файзу-барака олиб келмоқда.\nБиргина университетимизда 2020-2021 ўқув йили учун иккита янги факультет, қатор янги йўналишлар, қўшма дастур, қўшма факультетларнинг очилиши, хорижлик олимлар ҳамкорлиги, фан, таълим ва ишлаб чиқариш интеграциясининг кенг йўлга қўйиш борасида амалга оширилаётган лойиҳалар ҳам таълимдаги ислоҳотларнинг, янгиланишларнинг самарасидир.\nҲукуматимиз томонидан амалга оширилаётан ишлар, барча саъй-ҳаракатлар, ободлик, бунёдкорлик ва халқимиз ҳаётини яхшилашга қаратилгандир.\nВатанимиз мустақиллигининг 29 йиллиги муносабати билан давлатимизнинг юксак унвонлари, орден ва медаллари билан тақдирланган ҳамкасбларимиз ютуқлари бизга куч, шижоат ва фахр туйғусини берди. Талабаларимиз ҳам устозлари изидан бориб, юксак эътирофларга сазовар бўлганликларидан биз шараф туйдик.\nСоғлик ва тинчлик бўлса барча ишларимиз, катта режаларимизни амалга оширамиз. Ҳозирги глобал дунёда бу жуда мураккаб вазифа бўлиб қолаётганини барчамиз кўриб-билиб турибмиз. Ҳаёт бор экан, синов бор, қийинчилик бор. Энг муҳими бу синовларни матонат билан енгиб ўтишимизда. Пандемия биз истаймизми ё йўқми олдимизга турмуш тарзимиз, режаларимизни кутилмаган вазиятларда янги тизимга солиб олишимизга сабаб бўлмоқда. Мана шу кунларда мактабларимиздаги таълим жараёнин изга солишда ота-оналарнинг фикр- мулоҳазалари, жойлардаги мавжуд вазиятдан келиб чиқиб, қарорлар қабул қилинишининг ўзи ҳам мавжуд вазиятга реал қараш, очиқлик, кўпчиликнинг фикрларини ўрганиб, кенгашиш орқали ёндашувлар бўлаётганидан далолат бермоқда.\nХонадонларингизга файзу-барака, тинчлик, ҳар бирингизга мустаҳкам соғлик тилайман.\nЎзбекистон Миллий университети ректори профессор Авазжон Марахимов


Абдулла Қодирий ижодининг маънавий қирралари - Уч илдиз\nby Тўлқин Эшбек · 08.09.2019\nМиллий ўзлигимизнинг турфа қирралари Абдулла Қодирий каби буюк адиб\nва шоирлар ижодида ўз ифодасини топган. Олмазор туманидаги “Сой бўйи” мажмуасида жойлашган Абдулла Қодирий номли кутубхонада республика “Маънавият ва маърифат” маркази Тошкент шаҳар бўлими томонидан ташкил этилган “Абдулла Қодирий ижодининг маънавий қирралари” мавзуидаги маънавий-маърифий тадбирда шу ҳақда сўз юритилди.\nТадбирда “Маънавият ва маърифат” маркази Тошкент шаҳар бўлими раҳбари Зоҳид Тўрақулов, бўлим масъул ходималари Дилафрўз Жуманиёзова, Нодира Неъматова, Олмазор туман ҳокимлиги Маънавият ва маърифат маркази раҳбари Муаззам Алибоева, туман “Нуроний” жамғармаси раиси Мирзиёд Тошпўлатов ва бошқалар “Миллий тикланишдан – миллий юксалиш” сари дастуриламали ҳақида сўз юритганда, айниқса маънавият бобида шу улуғ адибимиз ижодини теран нигоҳ билан ўқиб-ўрганиш мақсадга мувофиқ эканлигини таъкидладилар.\nМирзо Улуғбек номидаги Ўзбекистон Миллий университети доценти, Ўзбекистон Ёзувчилар уюшмаси ҳамда республика Маънавият ва маърифат маркази “Маърифат” тарғиботчилар жамияти аъзоси, “Олтин қалам” мукофоти совриндори Тўлқин Эшбек, Алишер Навоий номидаги Тошкент давлат Ўзбек тили ва адабиёти университети доценти Абдулла Қодирий ижодининг маънавий қирралари ҳақида сўз юритдилар.\nМаърузаларда қайд этилганидек, улуғ адиб Абдулла Қодирий 1894 йил 10 апрелда Тошкент шаҳрида таваллуд топган. У 20-аср янги ўзбек адабиётининг улкан намояндаси, ўзбек романчилигининг асосчисидир. Мусулмон мактабида (1904-06), рус-тузем мактабида (1908-12), Абулқосим шайх мадрасасида (1916-17) таълим олган. 1924 йилда Москвадаги Валерий Брюсов номидаги собиқ Иттифоқ Давлат Журналистлар институтида таҳсил оган. Эски шаҳар озиқа қўмитасининг саркотиби (1918), «Озиқ ишлари» газетаси муҳаррири (1919), Касабалар уюшмасининг саркотиби (1920), «Муштум» журнали асосчиларидан ва таҳрир ҳайъати аъзоси (1923-26) Ижодий фаолиятининг бошланиши 1910-йилларнинг ўрталарига тўғри келади.\n«Садои Туркистон» газетасининг 1914 йил 1 апрель сонида Абдулла Қодирий имзоси билан «Янги масжид ва мактаб» сарлавҳали хабар босилган. Шундан сўнг ёзувчининг «Тўй», «Аҳволимиз», «Миллатимга», «Фикр айлагил» каби шеърлари, «Бахтсиз куёв» драмаси, «Жувонбоз» ҳикояси чоп этилган (1914-15). Абдулла Қодирий ижодининг дастлабки намуналари бўлган бу асарлар миллатпарварлик руҳида ёзилган бўлиб, жадидчилик ғоялари билан суғорилган. Ёзувчи унда халқнинг забун ҳолидан куйиб сўзлайди, миллатни уйғотишга даъват этади, фикрлашга чорлайди. Абдулла Қодирийнинг «Улоқда» ҳикояси (1916) аввалги асарлари билан тенглаштириб бўлмайдиган даражада юқори бўлиб, 20-аср тонгидаги ўзбек реалистик адабиётининг чўққиси, реалистик ҳикоянинг энг яхши намунаси ҳисобланади.\nАбдулла Қодирийнинг публицистик чиқишлари аввало ўша даврнинг тарихий ҳужжати, замонасининг солномасидир. Абдулла Қодирий сатирик ҳикоялар туркуми («Тошпўлат тажанг нима дейди», «Калвак Маҳзумнинг хотира дафтаридан»), романлар («Ўткан кунлар», 1926; «Меҳробдан чаён», 1929), қисса («Обид кетмон», 1935), пьеса («Бахтсиз куёв», 1915), публицистик ва адабий-танқидий мақолалар муаллифи. «Тўла русча-ўзбекча луғат» (1934)ни тузишда иштирок этган. Гоголнинг «Уйланиш», Антон Чеховнинг «Олчазор» асарларини, Fарб ёзувчиларининг сатирик ҳикояларини ўзбек тилига таржима қилган.\n1926 йил «Муштум»да босилган «Йиғинди гаплар» ҳикоясидаги танқидий мулоҳазалари учун «аксилинқилобий ҳаракат қилганлик»да айбланиб, қамоққа олинади, турли бўҳтонлар билан судланади. Судда у мардона туриб, ўз шаънини ҳимоя қилади. «Обид кетмон» қиссаси ҳам шўро мафкурачиларига маъқул келмайди, кескин танқидга учрайди; «идеологик бузуқликлар ва хатолар»га тўла, «сиёсий тутуриқсиз» асар сифатида баҳоланади. Ёзувчининг тарихий романлари эса асосий пафоси – миллат тақдири, бирлиги, эл-юрт қайғуси, мустақиллиги, шахс эрки, ижтимоий адолат учун кураш ғоялари билан йўғрилганлиги туфайли ҳам ҳукмрон мафкурага зид асарлар бўлиб чиқди. Миллат руҳини ёрқин акс эттирган, халқнинг, ўзга миллат китобхонларининг севимли асарларига айланган бу романлар шўро даври сиёсати учун зарарли китоблар сифатида бот-бот қораланди. 30-йиллар ўрталарига келиб, бу машъум компания авжига чиқди.\nАбдулла Қодирий 1937 йил 31 декабрь куни ҳибсга олинди. 9 ойлик қамоқдаги сўроқ-тергов, қийноқ, хўрликдан сўнг Чўлпон, Фитрат каби маслакдошлари билан бирга қатл этилди.\nАбдулла Қодирий ҳибсга олингач, асарлари «зарарли» саналиб, ўтда ёқилди, кутубхоналардан йўқотилди, уларни ўқиш тақиқланди.\n1991 йилда юртимиз ўз мустақиллигини эълон қилганидан сўнггина Абдулла Қодирийга юксак ҳурмат ва эҳтиром кўрсатила бошланди. Китоблари қайта нашр этилди, қодирийшунослик шаклланди. Хорижлик олимлар ҳам Абдулла Қодирийга эътибор бердилар.\nАбдулла Қодирий Алишер Навоий номидаги Ўзбекистон Республикаси Давлат мукофоти (1991), «Мустақиллик» ордени билан тақдирланди (1994). Тошкентдаги маданият ва истироҳат боғига, Тошкент метрополитени бекатига, катта кўчалардан бирига, маҳалла, республикамиздаги кўплаб маданият муассасаларига унинг номи берилган.\n1994 йилда Абдулла Қодирийнинг 100 йиллиги кенг нишонланди ва ёзувчи номи билан юритиладиган маданият ва истироҳат боғида Абдулла Қодирийга ҳайкал ўрнатилди.\n– Биз Абдулла Қодирий асарлари ва публицистикасини теран нигоҳ билан ўқиб-ўрганишимиз лозим,– деди Тўлқин Эшбек.– “Мен қайси йилда ва ойда туғилганимни билмайман. Ҳар ҳолда бемавридроқ бўлса керак, камбағал боғбонлик билан кун кечирувчи бир оилада туғилиб, яқинларимнинг сўзларига қараганда мустабид Николайнинг тахтга ўтирган йилида туғилганман”, деб ёзади Қодирий ўз таржимаи ҳолида. Ёзувчининг ўғли Ҳабибулла Қодирий ўз хотираларида шундай эслайди: “Қай бир вақт дадамдан “Қайси ой-кунда туғилгансиз?” деб сўраганимда, у киши кулиб “Ўрик гулида туғилганман. Тахминан 10 апрелда бўлса керак” деганлари ёдимда…”\nЎша йиллари Қодирийлар оиласида иқтисодий танглик ҳукм сурарди. Бу вақтда Қодир бобо етмишдан ошиб, анча куч-қувватдан қолган, оиланинг доимий даромади йўқ эди. Тўнғич ўғли Раҳимберди энди 15 ёшга кирган, қўлидан ҳали дурустроқ иш келмасди, боғдан олинган даромад эса беш жоннинг еб-ичишига аранг етарди.\nБу ҳақида Абдулла Қодирий шундай ёзади: “Бошида бой оилада туғилдимми ёки камбағал оиладами, албатта, билмадим. Аммо ёшим 7-8 га етгач, қорним ошга тўймаганидан аниқ билдимки, беш жоннинг томоғи фақат 80 ёшли бир чол отамнинг меҳнатидан, 1300 саржин боғнинг ёзда етиштириб берадиган ҳосилидан келар экан. Агар баҳор ёмон келиб, боғ мевалари офатга учраб қолса, биз ҳам очликка дуч келиб, қиши билан жоврашиб чиқар эканмиз”.\nАбдулла Қодирийнинг матбуотдаги илк чиқиши 1913-1914 йилларга тўғри келади. Манбаларга кўра, унинг биринчи мақоласи 1914 йил 1 апрелда, “Садойи Туркистон” газетасида “Янги масжид ва мактаб” сарлавҳаси билан босилиб чиқади. Ёш ёзувчи илк ижодини кичик-кичик мақола, хабарлар ёзишдан бошлаган.\nЗамондошлари хотирлашича, Абдулла Қодирий ҳар қандай нарсага танқидий назар билан қарар, эски хурофот нарсаларга ғоятда душман эди. Унинг ҳар бир сўзидан ҳажвий ифода анқиб турар эди. У ғоятда жасоратли, ўз сўзида устувор ва барқарор, ўткир сатирик ва ғоятда заковатли эди. Ким тўғрисида ёзадиган бўлса, худди ўша шахснинг ўзи бўлиб кетар эди. Бу хилдаги ёзишлар учун ўша типдаги кишиларнинг бутун ички сирларидан хабардор бўлиш керак, албатта. Фавқулодда заковатга эга бўлган бу ёзувчи, мазкур типдаги шахслар орасида юриб, ҳар бириси билан алоҳида суҳбатлашишдан сира тортинмагани эски муллалар билан ҳам, қиморвоз, беданавоз чапанилар билан ҳам, ўғрилар билан ҳам, эшонлар, муридлар, сўфилар, дарвешлар, қаландарлар билан ҳам, кўкнори ва бангилар билан ҳам суҳбатлашган.\nУ бир мақола ёки ҳикояни ёзишга ўтирганда, ўшани ёзиб тугатмасдан ўтирган еридан туриб кетмас эди. Халқ унинг ёзган мақола, асарларини ғоятда севиб ўқир, асарлари босилиб чиқишини тўзимсизланиб кутиб туришар эди…\nОрадан юз йилдан кўп вақт ўтиб айтамизки, бу сифатлар бугунги журналистларимиз учун ҳам ғоят керакли бўлган зарурий хислатлардир.\n“Муштум”нинг 1924 йилдаги 4-сонида Абдулла Қодирий сурати “Фельетонлар қироли Жулқунбой кулдириб йиғлатади, йиғлатиб кулдиради…” изоҳи билан босилиб чиқади. Қодирийнинг ўзи эса фельетон, умуман ҳажвий танқидга шундай таъриф беради: “Турмуш бўйлаб учқучи бургутдир… ҳаёт шароитига ярамаган заиф, қизғанчиқ манфур, музир ва шунинг сингари унсурлар унга емдир”.\n“Муштум”нинг 1923 йилдаги 2-сонида Абдулла Қодирийнинг “Саломнома” номли ноодатий ёзилган материали чоп этилади. Мана ўша материалдан бир лавҳа:\n“– Отга қоққан тақадек, сувдан чиққан бақадек, бир мирилик чақадек маориф шўросига сало-о-ом!\n– Ўзи четга буқиниб, шахсиятга тўқиниб, аллакимга чўқиниб – ўғри ушлаганга сало-о-ом!\n– Кўринган ер оқ салла, оқ бўлса ҳам бўш калла, оқ-у қора ҳам мулла – Туркистон уламоларига сало-о-ом!\n– Бошларига соч қўйган, отларини ёш қўйган, фаҳш девни фош қилган думсизларимизга сало-о-ом!\n– Москов бориб келибон, минглаб жойда қилибон, ҳафтада гап ейибон, томга карнай қўйибон, халқ қайғусини емайин, мактаб очай демайин, эллик-олтмиш қўй берган, саккиз кунлаб тўй берган – Туркистон савдогарларига сало-о-ом!\nАмма-холаси ҳаводор, айланай! Келин янгаси: Думбаниса”.\nАбдулла Қодирийнинг адабий мероси мустақиллик йилларида яна қайтадан илмий, бадиий жиҳатдан ўрганила бошланди, асарлари минглаб нусхада дунё юзини кўрди. Қодирийнинг меҳнатларини халқимиз унутмади.\nТадбир сўнггида намойиш этилган Абдулла Қодирий ҳаёти ва ижодига бағишланган фильм тадбир иштирокчиларида катта таассурот қолдирди.\nNext story ЎзМУ ректори Сурхондарё мактабларида сабоқ бермоқда\nPrevious story “Олтин кўприк”


Фарғоналик 123 ёшли онахон Гиннес рекордлари китобига кирадими? - Daryo\n14:34, 26.09.2018 58070\nИкки йил аввал Фарғона вилоятининг Бувайда туманидаги Қорақум маҳалласида умргузаронлик қилаётган 123 ёшли Ҳувайдо момо Умаровани «Дунёнинг энг кекса кишиси» сифатида Гиннес рекордлари китобига киритиш ҳақида ижтимоий тармоқларда муҳокамалар авжига чиққанди. Ҳатто ўтган йили Ҳувайдо момонинг исм-фамилияси ушбу китобга қайд этилгани тўғрисида ҳам гап-сўзлар болалади. Андижонлик журналист Миролим Исажонов ушбу овозаларга ойдинлик киритди.\nФото: Миролим Исажонов\nЖурналист Ҳувайдо момонинг 55 ёшли кенжа ўғли Тўрақул ака Умаров билан суҳбатда бўлди.\n— 2016 йили юртимизнинг барча ҳудудларида ўтказилган «Ким эдиг-у ким бўлдик, эртага қандай юксак марраларни эгаллашимиз керак?» тарғибот тадбирлари Фарғонада ҳам бўлиб ўтаётган пайтда бир гуруҳ санъаткорлар хонадонимизда меҳмон бўлишганди. Ўшанда актёр Алишер Узоқов ва бир қанча таниқли инсонлар онам билан расмга тушиб, ушбу китобга киритиш масаласи ҳақида гапиришганди.\nУлар кетганидан кейин уч-тўрт кун ўтгач, онамни зиёрат қиладаганлар кўпайиб қолди. Турли вилоятлардан ҳам юртдошларимиз келишди.\nГиннес рекордлари китобига киритиш ҳақидаги мунозаралардан хабаримиз бор. Лекин ҳали бирор янгилик эшитганимизча йўқ. Бу ҳақда кўплаб журналистлар ва қизиқувчилар турли саволлар билан юзланишяпти. Аммо икки йилдирки, тайинли жавоб келмади. Аслида бунга қизиқсак-да, қаерга мурожаат қилишни, кимлардан аниқ маслаҳат ва хулосалар олишни билмаймиз, очиғи. Ўша жаҳонга машҳур китобдан ҳам насиб қилса ўрин олиб қолар. Асосийси, онам соғ-омон-ку. Шунисига шукр. Умри узун ва зиёда бўлсин!\n— Волидангизнинг аждодлари орасида ҳам шундай улуғ ёшга кирганлари бўлганми? Бунга ҳеч қизиқиб, онангиздан маълумот олганмисиз?\n— Онамнинг айтишича, узоқ умр кўриш уларнинг генида бор экан. Аждодлари орасида ҳам бир асрдан зиёд ҳаёт кечирганлари кўпчиликни ташкил этаркан. Масалан, дадаси Тошмат ота 101 йил, тоғаси Муллақодир ота 130 йил, аммаси Сайдинисо ая эса 125 йил умр кўришган экан. Аямнинг улардан ҳам кўпроқ яшашини Худодан сўраб қоламиз!\n— Бу хонадонга келин бўлиб тушганимга 33 йил бўлди. Мен келган вақтимда қайнонамнинг кўзлари ожиз эди. Ҳассага таяниб юрарди. Охирги ўн йилликда эса бир жойда ўтирадиган бўлиб қолди. Кеча-ю кундуз назорат қилиб тураман. Тунлари бирга ётаман. Жуда кам ухлайди. Таҳоратини қилиб бўлганимиздан кейин саловатлар айтиб, дуолар қилиб ўтиради. Мен ҳам шу одатга ўрганганман. Аравачага ўтказиб, кўча-кўйга олиб чиқайлик десак, сира кўнмайди. Уйда ўтиришни афзал билади. Овқат ҳам оз ейди. Кўпроқ суюқ таомлар пиширинг дейди. Ошни жуда хуш кўради. Чой ўрнига, қайнатилган сув ичади. Ўзлари келинлик даврида эпчил, ғайратли бўлганликларини кўп хотирлаб, такрорлайди. Тишлари иккинчи марта ҳам чиқиб, кўпи тўкилиб кетди. Сочлари ҳам қайта ўсиб, яна сийраклашиб қолган. Зеҳни ўткирлигига қойил қоламиз. Болалиги, ёшлик чоғлари, колхозлаштириш даври, қулоқлаштириш йиллари, уруш машаққатлари, машъум қатағон воқеалари тўғрисида кўп гапиради. Гўё тирик тарих дейсиз. Бу инсон борлиги учун ҳам уйимиз доим гавжум ва қут-барака ҳукмрон. Илоҳим яна узоқ йиллар умр кечириб, бизнинг бахтимизга омон бўлсин. Уларнинг хизматларини қилишдан сира чарчамайлик, — дейди кенжа келини Дилором Умарова.\n— Онахоннинг уч ўғил ва тўрт қизининг барчаси қишлоқ хўжалигида фаолият юритади.\n— 36 нафар невара, 68 нафар чевара, 28 нафар эвараси бор.\n2 йил аввал Ҳувайдо момога Президент номидан «Шуҳрат» медали топширилган.\n15:26, 03.01.2022 163026\n15:16, 09.01.2022 95517\n19:35, 16.01.2022 81573\n19:24 Бугун 187\n18:54 Бугун 6726\n18:47 Бугун 3726\n18:43 Бугун 4250\n12:09, 25.01.2022 106206\n00:52 Бугун 80699\n00:19 Бугун 71067\n02:41 Бугун 68400


Малака: Педагогик фаолиятда тизимли таҳлилни амалга ошириш методлари - Уч илдиз\nby Тўлқин Эшбек · 11.09.2017\nМирзо Улуғбек номидаги Ўзбекистон Миллий университети ҳузуридаги педагог\nкадрларни қайта тайёрлаш ва уларнинг малакасини ошириш Минтақавий маркази тингловчилари бугун “Педагогик фаолиятда тизимли таҳлилни амалга ошириш методлари” мавзусини мароқ билан тингладилар.\nсўров (анкета тарзида ёзма, оғзаки савол-жавоб (масофали)) усули;\nҳужжатларни ўрганиш (ДТС, ҳисобот, хулосалар ва б.) усули;\nфаолият маҳсулини ўрганиш (иншо, мақола, талабаларнинг билими ва б.) усули;\nалоҳида ҳолатларни ўрганиш (алоҳида педагогик вазиятни. Масалан, аълочилар гуруҳини, фаолларни ва б.) усули;\nқиёслаш (рақамлар, далиллар, билдирилган фикр ва муносабатларни қиёслаш) усули;\nсуҳбат (нутқ мулоқоти ёрдамида бевосита ёки билвосита маълумот олишт) усули.\nбиографик (кишини унинг таржимаи ҳоли билан боғлик бўлган хужжатлар орқали ўрганиш) усул;\nинтервью (муаммога оид бўлган саволларга берилган жавоб тариқасида ахборот тўплаш) усули;\nкузатиш (кишининг ҳаракатларида намоён бўладиган турли ҳолатларни ҳисобга олиш, бирон бир жараённи кечишига оид ахборот олиш) усули;\nсоциометрия (Ж. Морено томонидан тавсия этилган бўлиб, ўзаро муносабатлар тузилиши билан психологик қовушувчанликни аниқлаш мақсадида гуруҳ ва жамоалардаги шахслараро муносабатларни ўрганиш. Бугунги кунда социометрияни турли вариантлари ишлаб чиқилган) усули;\nтест (стандартлаштирилган синов бўлиб, унинг ёрдамида у ёки бу хилдаги психик жараён баҳоланиб, шахсни бир бутунлигича ўрганиш мумкин) усули;\nэксперимент (муаммоли вазиятни ҳал қилиш жараёни, ҳаттоки шахснинг ҳис-туйғулари, характери, қобилияти, ақл-заковатини ўрганиш мумкин. Бунда, объектга таъсир этадиган барча омиллар катъий назорат килган ҳолда кузатилади) усули;\nмоделлаштириш (жараённи билвосита ўрганишга асосланган бўлиб, бунда бирон объектнинг хусусиятларини ўрганиш учун махсус равишда тўзилган бошка объектда қайта хосил қилиш тушунилади) усули;\nпрогнозлаш (бирор-бир ҳодисанинг келажақдаги ҳолати ҳақидаги мулоҳаза) усули;\nэкстраполяция (лот. ekstra-тез, polio-силлиқлайман, тўғрилайман) бирор ҳодисанинг алоҳида қисмини кузатиш натижасида олинган хулосани шунга ўхшаш ҳодисанинг бошқа бир қисмига, бошқа ҳудудига (манзилга, жойга) тадбиқ этиш) усули.\n– тизимли — структуравий, тизимни ички тузулишини, унинг таркибларини таъминлашувини белгилаш учун хизмат қилади;\n– тизимли — функционал, тизим ва уни вужудга келтирувчи қандай вазифаларни бажаришини ажратиб бериш учун хизмат қилади;\n– тизимли — коммуникатив, тизимнинг бошқа тизимлар билан горизонтал ва вертикал алоқадорликларни моҳиятини белгилаш учун хизмат қилади;\n– тизимли — интегратив, тизимни сақланиш механизми, сақланиш омиллари ва такомиллашуви белгилаш учун хизмат қилади;\n– тизимли — тарихий, “тизим қандай шаклланган?”, “ривожланиш давомида қандай босқичлардан ўтган?”, “тизимни истиқболи қандай?” деган саволларга жавоб бериш учун хизмат қилади.\nўзининг илмий салоҳиятини инобатга олиб, тадқиқотнинг вазифа ва мақсадини (яъни, истиқболдаги истакли ҳолатини) белгилаб олиши;\nтаҳлил учун танланган тизимни (бунда фаолият соҳалари назарга олинган) ҳамда ташқи муҳитнинг ривожланиш тарзи ва прогнозини тадқиқотда белгиланиши;\nташқи муҳит омилларини (истеъмолчилар бозори, мол етказиб берувчи ҳамда рақобатчилар ва бошқалар) тадқиқ қилиб, унинг истиқболини белгилаши;\nмақсад ва вазифаларнинг тизим тузилиши(яратилиши)да ифодаланишини белгилаб олиши лозим.\nNext story Ахборот ва мураббийлик соати: тажриба ва таҳлил\nPrevious story Қудрат Эрназаров: Журналист – терговчига айланмаслиги керак!


Хитой Африка ва Осиё мамлакатларига 600 млн доллар ёрдам таклиф қилди\n11:14 / 11.10.2016\nХитой Африка ва Осиёнинг португал тилида сўзлашувчи мамлакатларига 3 йил муддатга 4 млрд юанлик (600 млн АҚШ долларига яқин) имтиёзли кредит ва ёрдам таклиф қилди.\nСиньхуа агентлигининг хабар қилишича, бу ҳақда ХХР Давлат кенгаши бош вазири Ли Кэцян Макао махсус маъмурий туманида маълум қилган.\nХитой ҳукумати раҳбарининг сўзларига кўра, расмий Пекин маъмурияти португал тилли мамлакатлар билан мустаҳкам савдо-иқтисодий муносабатларини барпо этиш ва қуриш ниятида. Ли Кэцяннинг таъкидлашича, "Ипак йўли иқтисодий ҳудуди" дастури мазкур мамлакатлар тараққиёти режаларига мос келади.\nХитой ҳукумати раҳбарига кўра, мамлакатнинг португал тилли мамлакатлар билан алоқалари тарихдаги энг яхши даврини бошидан кечирмоқда, 2015 йилда томонлар ўртасидаги савдо ҳажми қарийб 100 миллиард АҚШ долларини ташкил этган.\nАфриканинг “иккига бўлинишининг бошланиши” видеоси намойиш қилинди\n07:56 / 07.04.2018\nАфрика давлатларида катарактани олиб ташлаш бўйича 1,5 млн та операция ўтказилади\n23:46 / 03.04.2018


11/07/2019 12:56 459\nЖорий йилнинг 10 июль куни Ўзбекистондаги Ислом цивилизацияси маркази директори Ш.Миноваров Ўмон Султонлигининг Ҳужжат ва архивларни сақлаш бўйича миллий бошқармаси раҳбари Ал Давяни Хамед Муҳаммад Дувайҳи бошчилигидаги делегация билан учрашув ўтказди.\nЎмон Ҳужжат ва архивларни сақлаш бўйича миллий бошқармаси Султонликнинг 18 та вазирлик ва бошқа Давлат идоралари ўртасидаги муносабати, уларнинг барча ҳужжат юритувини мувофиқлаштириш, архивлаштириш, электрон ҳукумат фаолияти учун масъул ташкилотдир. Бошқарма вазирлик мавқеига эга бўлиб, нафақат давлат ҳужжатлари, балки қадимги қўлёзма ва манбалар, амалиётдаги барча ҳужжатлар, ҳатто оғзаки маълумот, воқеа ва ҳодисаларни ҳам ҳужжатлаштиради. Султонликдаги йирик тадбирларни ташкил этиш, оммалаштириш ва кенг ёритиш масаласи ҳам бошқарманинг бевосита вазифаларидан ҳисобланади.\nСамимий тарзда бўлиб ўтган учрашув давомида меҳмонларга Ўзбекистон Республикаси Президенти раҳбарлигида тинчликсевар ва бағрикенг ислом динининг асл моҳиятини очиб бериш, маърифат ва диний бағрикенглик соҳасида амалга оширилаётган чора-тадбирлар, Ш.Мирзиёев ташаббуси билан ташкил этилган Ўзбекистондаги Ислом цивилизацияси маркази, унинг бебаҳо меросни ўрганиш ва келажак авлодга етказиш, соф ислом таълимотини тарғиб қилиш каби мақсад ва вазифалари ҳақида батафсил маълумот берилди.\nЎмон Султонлиги ва шахсан Султон жаноби олийлари томонидан умумисломий, илмий ва диний меросни сақлаш, тадқиқ ва тарғиб қилишдаги улкан хизматлари ҳақида тўхталиб, Ўзбекистонда бу хизматлар юқори баҳоланилиши ва эҳтиром ила қайд этилишини таъкидланди.\nМарказ кутубхонасини шакллантириш, қўлёзмалар ва тарихий ҳужжатларни реставрация қилиш, даволаш, рақамлаштириш, таржима, тадқиқ ва тарғиб қилиш ишларида икки томонлама ҳамкорлик алоқлари аҳамиятига алоҳида урғу берилди.\nЖумладан, яқин кунларда томонлар ихтиёрларидаги қўлёзмалар катологларини алмашишга келишилди.\nМеҳмонлар Ҳазрати Имом мажмуаси ҳамда “Усмон Мусҳафи” билан таништирилди.


АҚШда совуқдан вафот этган боланинг оиласи судга 100 млн долларлик даъво киритди\nАҚШнинг Техас штатида, дастлабки маълумотларга кўра, совуқдан вафот этган боланинг оиласи судга ERCOT Техас энергетика компаниялари гуруҳи (Electric Reliability Council of Texas) ва Entergy Corporation компаниясига қарши 100 миллион долларлик даъво киритди. Бу ҳақда оиланинг адвокати Тони Бузбининг маълумотига асосланиб, «РБК» хабар берди.\nХабарда айтилишича, 11 ёшли бола 16 февраль куни электр энергияси узилиши сабабли иссиқлик ва ёруғликсиз қолган трейлерда тунаганидан кейин вафот этган. У уч ёшли укаси билан исинишга уриниб, кўрпа-тўшакка ўраниб ётган. Марҳумнинг оиласи боланинг совқотишдан вафот этганига ишонмоқда.\nБоланинг онаси Жефферсон округ судига мурожаат қилди. Ҳужжатда энергетика компаниялари «даромадни инсон фаровонлигидан устун қўйиши» таъкидланади.\n«Об-ҳавонинг даҳшатли прогнози ва тизим тайёр эмаслигини билганига қарамай, ERCOT ва Entergy Corporation инқирозга қарши учун ҳеч қандай эҳтиёт чораларни кўрмади», — дейилади даъвода.\n21 февраль ҳолатига кўра, ноодатий совуқ об-ҳаво туфайли Техасда 30 дан ортиқ одам вафот этди. Улар орасида кўпчилик электр узилган пайтда исиниш учун машина ёки генераторлардан фойдалангани сабабли ис газидан заҳарланиб вафот этган, дейилади хабарда.\nБузбининг айтишича, ҳозирда адвокат оғир об-ҳаво шароитида яқинларини йўқотган еттита оилага вакиллик қилмоқда ва энергетика компанияларига қарши ҳали янада кўпроқ даъволар берилади.\n«Кристиан (вафот этган 11 ёшли бола)нинг даъвоси биринчи бўлди ва бу фақат бошланиши, холос. Унинг даъвоси Техасни ўзгартиради. Болани худо ярлақасин», — дея сўзларини якунлади адвокат.\nКиритилди: 21:45 22.02.2021. Ўқилди: 1256 марта. Фикрлар сони: 0 та.


10:12 / 11.02.2019 5076\nАҚШ раҳбари Дональд Трамп ва Хитой етакчиси Си Цзиньпиннинг учрашуви Америка президентига қарашли, Флорида жанубидаги Мар-а-Лаго қароргоҳида ўтказилиши мумкин. Бу ҳақда Axios Оқ уйдаги икки манбага асосан хабар бермоқда.\nМанбалар сўзига кўра, АҚШ президентининг маслаҳатчилари норасмий тарзда Флоридада икки етакчи саммитини ўтказиш бўйича музокаралар олиб бормоқда. Шу билан бирга, манбаларнинг таъкидлашича, аниқ жой борасида ҳали бир қарорга келинмаган. Саммит натижаларига кўра, Вашингтон ва Пекин савдо урушига якун ясаши мумкин.\nТахминларга қараганда, Трамп ва Си Цзиньпиннинг учрашуви шу йил март ойи ўрталарида ўтказилиши мумкин.\nЭслатиб ўтамиз, аввалроқ Трамп ва Си Цзиньпин Вьетнамда учрашиши мумкин экани айтилганди.\nОАВ: Ким Чен Ин КХДРга қайтаётиб Си Цзиньпин билан учрашиши мумкин


Олмаотада КХШТ миссиясининг якунига бағишланган маросимда иштирок этаётган россиялик аскарлар, 13 январ. [Александр Богданов/AFP]\nОЛМАОТА – Россиялик аскарлар Қозоғистонни тўлиқ тарк этди, деб хабар берган Россия мудофаа вазирлиги чоршанба (19 январ) куни, аммо таҳлилчилар уларнинг минтақага киритилиши оқибатлари Марказий Осиё мамлакатида анча вақтгача сезилиб туриши ҳақида огоҳлантирмоқда.\nҚозоғистонда янги йил байрамидан кейин ёқилғи нархларининг кўтарилиши ортидан келиб чиққан тинч намойишлар мисли кўрилмаган ғалаёнга олиб келгани туфайли жорий этилган фавқулодда ҳолат бекор қилинган.\nПрезидент Қосим-Жўмарт Тўқаевни ёрдам сўраб Москвага мурожаат қилишга мажбур этган тартибсизликлар вақтида камида 225 киши, жумладан 19 та ҳарбий хизматчи қурбон бўлган.\nТўқаевнинг шошилинч илтимоси билан 6 январ куни Қозоғистонга етиб келган Россия етакчилигидаги Коллектив хавфсизлик шартномаси ташкилоти (КХШТ), жумладан Арманистон, Беларус, Тожикистон, Қирғизистон ва Россия аскарлари ўтган ҳафтадан мамлакатни тарк эта бошлаган.\n13 январ куни Россия етакчилигидаги кучлар Қозоғистонни тарк этар экан, Россия президенти Владимир Путин Москвада мудофаа вазири Сергей Шойгу билан учрашган. [Алексей Николский/Спутник/AFP]\nТинчликпарвар кучларни юбориш КХШТ учун илк қарор бўлиб, Қозоғистонга 2000 дан ортиқ ҳарбийлар ва 250 та ҳарбий техника жўнатилди.\nУларнинг киритилгани Қозоғистонда турли мунозараларни келтириб чиқарди.\n«Мамлакатимизда тартибсизликларни ҳал қилиш учун ресурслар етарли. Қозоғистонга хорижий аскарларни олиб келишга нима ҳожат бор эди?» дейди Олмаотадаги сабзавотлар растаси эгаси Азиз Қосимов Карвонсарой нашрига.\n«Бу давлатимизнинг омон қолиши Россияга боғлиқ эканлигини кўрсатади. Аслида бундай эмас деб ўйлайман», дейди у.\nEkonomist.kz онлайн платформаси асосчиси, олмаоталик Қосимхон Каппаров ҳам шундай фикрда.\n«Хорижий кучларининг Қозоғистонга олиб келиниши ички низоларни ҳал қилишга қурби етмайдиган муваффақиятсиз давлат эканлигимизни кўрсатади», деб айтган у.\nПутин – манфаатдор\nАмалда КХШТ координатори бўлган Кремл Қозоғистондаги норозиликлардан энг кўп фойда кўрди, дейди таҳлилчилар.\n10 январ куни Россия президенти Владимир Путин блокдаги ҳамкасбларига тинчликпарвар кучлар «хавфсизлиги, яхлитлиги ва суверенитетига нисбатан мисли кўрилмаган таҳдидни» енгишда Қозоғистонга ёрдам берди, деб айтган.\n«Ҳеч кимга мамлакатларимиздаги вазиятни беқарорлаштириш ва рангли инқилобларни амалга оширишга йўл қўймаймиз», деди Путин.\nАммо, инқироздан асосий фойда кўрган Путиннинг ўзи бўлди, дейди олмаоталик сиёсий таҳлилчи ва Хавфларни баҳолаш гуруҳи раҳбари Досим Сатпаев.\n«Энди Тўқаев Путиндан қарздор», деб айтган ўтган ҳафта жума куни BBC билан суҳбатда. «Бу совға Путин қўлига кутилмаганда келиб тушди.»\nЮз берган ҳодисаларни баҳолайдиган россиялик шовинистлар энди Қозоғистон заиф давлат эканини исботлагани ва Россиянинг ёрдамисиз омон қолмаслигини иддао қила бошлайдилар, деб айтган у.\n«Бу Путин учун идеал сценарий», дейди Сатпаев. Путин Тўқаевнинг Ғарб мамлакатлари қўлловидан маҳрум бўлишига умид қилади, деб қўшимча қилган у.\nАгар постсовет мамлакатлар президентлари халқаро ҳамжамиятдан ажралиб қолса, уларда фақат бир йўл – Россия қолади, дейди у.\n«Менимча, айни дамда бу Қозоғистон учун катта муаммо. Суверенитетимизга таҳдид янада кучайди», дейди Сатпаев.\nШунингдек, ўз ўрнида Путин Россиянинг Қозоғистондаги иқтисодий манфаатлари ҳимоясини ҳам кўзлаган, дейди Озод Европа/Озодлик радиосидаги (RFE/RL) «Деньги на свободе» дастурининг бошловчиси, иқтисодий шарҳловчи Максим Блант Москвадан туриб.\n«Ўтган йил охирига келиб, россиялик компаниялар қўшни давлат иқтисодиётига 11 миллиард АҚШ доллари киритган. Бу пулларнинг деярли учдан бири кончилик соҳасига, 20 фоизи нефт ва газ соҳасига йўналтирилган», деб айтган Блант 11 январ куни RFE/RL радиосига берган интервьюсида.\nЯна бир яққол мисол Россиянинг «Лукойл» компанияси бўлиб, у Қозоғистоннинг нефт ва газ соҳасидаги энг йирик «Тенгиз» лойиҳасида 5 фоизлик улушга эга.\nМамлакатда углеводород қазиб олишнинг 40 фоизи «Тенгиз» ҳиссасига тўғри келади.\nШунингдек, «Лукойл» Қорачағанак нефт-газ конида 13,5 фоиз ва Қозоғистондан Россияга, кейин эса Европага нефт ташувчи йирик халқаро нефт транспорти лойиҳаси бўлган Каспий қувури консорциумида (CPC) 12,5 фоизлик улушга эга.\nПутиннинг сўнгги ютуқлари Қозоғистон суверенитети ва мустақиллиги эвазига қўлга киритилди, энди эса Кремл ўзининг янги таъсирини ўтказмоқда, дейди халқаро ва маҳаллий кузатувчилар.\nКХШТнинг аралашувидан кейин дадиллашган россиялик расмийлар оммавий равишда Қозоғистоннинг ички ишларига аралашишни бошладилар.\nУлардан бир нечтаси 11 январ куни Тўқаевнинг Асқар Умаровни ахборот ва ижтимоий тараққиёт вазири этиб тайинлаганига эътироз билдириб, уни ўтмишдаги русофоб фикрларда айблаган.\n«Россотрудничество» номи билан танилган Мустақил Давлатлар Ҳамдўстлиги ишлари бўйича федерал агентлик раҳбари Евгений Примаков бу тайинлов ҳақидаги мулоҳазаларини тап тортмай баён қилди.\n«Россотрудничество русофоб ярамаслар билан алоқа қилмайди, ишламайди ва ҳамкорлик қилмайди, шу сабабли бу вазир ва унинг бошқарувидаги вазирлик билан ҳамкорликни истисно қилади», деб ёзган Примаков 12 январ куни ўзининг Телеграм каналида Умаровни назарда тутиб.\nШу куннинг ўзида «Роскосмос» (Россиянинг фазо агентлиги) раҳбари Дмитрий Рогожин ўзининг Твиттер саҳифасида Умаровга Бойқўнғир космодромига ташриф буюришни режаламасликни маслаҳат берган. Россия ўз ракеталарини фазога учуриш учун космодромни Қозоғистондан ижарага олади.\n12 январ куни Рогозин Твиттерда «Уни бу ерда ҳеч ким кутаётгани йўқ», деб ёзган.\nНур-Султонлик сиёсатшунос Газиз Абишевнинг фикрича, Москва Умаров билан боғлиқ вазиятдан Қозоғистон раҳбариятига босим ўтказиш ва турли сиёсий имтиёзларга эришиш учун фойдаланмоқда.\n«Келажакда Россия Қозоғистонга босим ўтказиб, унинг кирилл алифбосидан лотин алифбосига ўтиш режаларини ҳам издан чиқариши мумкин», деб қўшимча қилди у.\n«Ҳозир мамлакатимиз ташқи босимга дош бериш учун ҳар қачонгидан ҳам кучлироқ бўлиши керак», деди Абишев.\n[Қозоқлар] бу босқинчиларни Қозоғистондан чиройли ҳайдаб чиқаришди.\nМенимча Путин, Россия ва КХШТ хор бўлди.\nПутин ва Россия фақат ютқазади. Ҳар доим.\nПутин сиёсий мурдага айланиб бўлган.\nПутин ва ОДКБ Қозоғистонда қақшатқич мағлубият ва хорликка учради, уларга «Чой ҳам ичмасдан кетасизларми?» деб, тантанали оркестр садолари остида кетларига тепишди))))\nПу ўзининг кексаликдаги кунларини тинч яшаб ўтишнигина ўйлайди. Чунки Россиядек қолоқ мамлакатда ҳукмдорлар табиий равишда ўлмайдилар.\nАксинча, Путин ютқазди деб ўйлайман, чунки унга қарашли КХШТ Қозоғистондан шармандалик билан ҳайдаб чиқарилди.\nКремлнинг Беларусга «ёрдами» Марказий Осиёни назорат қилиш стратегиясида акс-садо бермоқда\nКузатувчиларнинг таъкидлашича, Москванинг «саховати» ҳар доим қимматга тушади, зеро яқинда Путиннинг Белоруссияда амалга оширган хатти-ҳаракатлари ресурсларга эга чиқиш ва постсовет давлатларни қарам қилишга йўналтирилган.